
[bookmark: _Toc512336703][bookmark: _Toc232082288]1. Vejledningens formål
Dette er en vejledning til ansøgning om tilskud fra Bredbåndspuljen 2026[footnoteRef:1]. Formålet med den statslige bredbåndspulje er at forbedre internetdækningen i de dårligst dækkede områder i Danmark gennem tilskud til etablering af højhastighedsbredbånd. Vejledningen beskriver, hvordan du udarbejder en ansøgning, og hvad der sker, efter der er givet tilsagn om tilskud. [1:  Jf. Bekendtgørelse nr. xxx af xx. xxx 2026 om tilskud til etablering af højhastighedsbredbånd i 2026.] 

Siden 2022 har Bredbåndspuljen været opdelt i to ordninger, den almindelige ordning, der forudsætter, at man lokalt får samlet flere tilskudsberettigede adresser til en fælles ansøgning, og den særlige ordning for enkeltstående adresser, hvor man kan søge tilskud til en enkelt adresse på grund af dens isolerede beliggenhed. 
I 2026 er Bredbåndspuljens midler alene afsat til en fortsættelse af den særlige ordning for enkeltstående adresser. Reglerne i bekendtgørelsen er tilpasset for at tage højde for, at den almindelige ordning ikke vil være en del af ansøgningsrunden i år. Men der er ikke ændret materielt i de regler, der var gældende for den særlige ordning i forhold til 2024 og 2025.
Gennem Bredbåndspuljen 2026 kan der gives tilskud til de adresser, som har dårlig bredbåndsdækning, og som har særligt svært ved at få etableret bredbånd på kommercielle vilkår på grund af adressernes afstand til eksisterende højhastighedsbredbånd og til andre adresser med dårlig bredbåndsdækning.
Kortlægningen af årets tilskudsberettigede adresser sker med udgangspunkt i:
· En bruttogruppe: Bruttogruppen består af de adresser, som opfylder de adresse- og dækningskrav, som er fastlagt i bekendtgørelsen.
· Et afstandskrav til eksisterende højhastighedsbredbånd.
· Et afstandskrav til andre adresser i bruttogruppen.
 
Der søges tilskud til den enkelte adresse i samarbejde med en bredbåndsudbyder.
De tilskudsberettigede adresser til årets pulje fremgår af Digitaliseringsstyrelsens Bredbåndskort.
Alle tidsfrister, som omtales i vejledningen, vil blive offentliggjort på Digitaliseringsstyrelsens hjemmeside.
Vejledningen er opbygget således:
Afsnit 2 er henvendt til borgere, virksomheder og bredbåndsudbydere, som ønsker at søge om tilskud. Afsnittet beskriver i overordnede træk, hvem der kan ansøge, betingelser for at ansøge og helt konkret, hvordan man ansøger,
Der vil løbende blive henvist til pointmodellen, som Digitaliseringsstyrelsen benytter til at afgøre, hvilke projekter der kan få tilskud, hvis der samlet søges om et højere beløb, end der er midler. Pointmodellen indeholder tre objektive kriterier. I afsnit 2.9.1 kan du læse mere om pointmodellen.
I afsnittet vil der desuden blive henvist til yderligere vejledning om specifikke emner i afsnit 3
Afsnit 3 er henvendt til borgere, virksomheder og bredbåndsudbydere, som ønsker at søge om tilskud. Afsnittet giver mere indgående oplysninger om relevante forhold. For eksempel mere specifikt, hvad der gør en adresse tilskudsberettiget, information om Bredbåndskortet og hjælp til, hvordan du laver en indsigelse. Afsnittet kan anvendes som et opslagsværk til netop de emner, som er relevant for dig.
Afsnit 4 er særligt henvendt til kommuner og indeholder information om, hvilke muligheder kommunerne har for at støtte lokale bredbåndsprojekter.
Afsnit 5 er primært relevant for bredbåndsudbydere og indeholder blandt andet information om udformning af partnerskabsaftale. Afsnittet beskriver desuden de krav, der er til etablering af nettet, herunder krav om åben engrosadgang. 
Afsnit 6 er primært relevant for bredbåndsudbydere. Afsnittet indeholder vejledning om udbetaling af tilskud, og information om, hvilke omkostninger der er tilskudsberettigede.


[bookmark: _2._Ansøgningsproces][bookmark: _2._Ansøgningsprocessproces_(den][bookmark: _Toc512336704][bookmark: _Toc232082289]2. Ansøgningsproces
[bookmark: _Toc232082290][bookmark: _Toc512336705]2.1 Overblik over ansøgningsproces 

















[bookmark: _Toc232082291]2.2 Hvilke adresser kan der søges tilskud til?
For at en adresse kan anses for at være tilskudsberettiget, skal den opfylde en række krav om dårlig bredbåndsdækning og en beliggenhed isoleret fra andre adresser. Du kan læse mere om de konkrete krav i afsnit 3.1.
Det fremgår af Digitaliseringsstyrelsens Bredbåndskort, hvilke adresser der kan søge tilskud. Kortet kan tilgås fra Digitaliseringsstyrelsens hjemmeside (læs nærmere om kortet i afsnit 3.1.3). Adresserne vil være markeret med orange prikker på kortet. 
Hvis du mener, at din adresse opfylder de krav, der fremgår af afsnit 3.1, selvom den ikke er angivet med orange prik på Bredbåndskortet, kan du gøre indsigelse. Indsigelsen skal indeholde en dokumenteret begrundelse for, hvorfor du mener, at adressen opfylder kravene. Bemærk, at der er kort frist til at gøre indsigelse. Læs, hvordan du indsender en indsigelse i afsnit 3.2. 
[bookmark: _Toc232082292]2.3 Hvem kan søge om tilskud
Du vil modtage besked med Digital Post, når Bredbåndspuljen åbner, hvis du ejer en adresse, der kan søges tilskud til. Hvis du er fritaget for Digital Post, vil du modtage et almindeligt brev. 
Bemærk, at det er vigtigt, at du hurtigt beslutter, om du vil søge om tilskud fra Bredbåndspuljen, da den første frist, der skal overholdes i ansøgningsproceduren, ligger inden for få uger efter, at puljen er åbnet.
Du kan søge om tilskud, hvis du ejer eller lejer en tilskudsberettiget adresse. Hvis du er lejer, skal du have ejerens accept til at kunne søge. 
[bookmark: _Toc232082293]2.4 Tilmelding til annonceringsliste
For at kunne søge om tilskud er det et krav, at du tilmelder dig Digitaliseringsstyrelsens annonceringsliste. Annonceringslisten giver bredbåndsudbyderne mulighed for at se, hvem der er interesseret i at modtage et tilbud om etablering af bredbånd. 
Du tilmelder dig annonceringslisten via Bredbåndskortet. 
Frist for tilmelding og nærmere vejledning i, hvordan du tilmelder dig, finder du på Digitaliseringsstyrelsens hjemmeside. 
Fristen for tilmelding til annonceringslisten er allerede i september måned, så vi anbefaler, at du straks går i gang. Hvis du efterfølgende fortryder at være tilmeldt annonceringslisten, kan du altid sig nej til de eventuelle udbydere, som kontakter dig.
Du vil ikke kunne søge om tilskud, hvis adressen ikke er annonceret inden fristen.
Digitaliseringsstyrelsen lægger den foreløbige annonceringsliste på hjemmesiden et par gange inden ansøgningsfristen, og den endelige liste offentliggøres på hjemmesiden, når fristen for tilmelding er udløbet. Derefter kan annonceringslisten ikke ændres.
Bemærk at dine kontaktoplysninger (telefonnummer og e-mail) vil være offentligt tilgængelige på Digitaliseringsstyrelsens hjemmeside i den periode, hvor adressen er annonceret. 
Når du er tilmeldt, og annonceringslisten er offentliggjort, skal du afvente at blive kontaktet af en udbyder.
Hvis du ikke bliver kontaktet af en udbyder, kan du prøve selv at kontakte én eller flere udbydere for at høre, om du kan få dem til at give et tilbud. På Digitaliseringsstyrelsens hjemmeside kan du finde en liste over udbydere, som har tilkendegivet, at de har interesse for Bredbåndspuljen.
Efter tilmeldingsfristen og offentliggørelsen af annonceringslisten har bredbåndsudbyderne en periode på tre uger til at kontakte dig. Bemærk, at du ikke må indgå aftale med en udbyder, før de tre uger er udløbet, da alle udbydere skal have lige mulighed for at give dig et tilbud. Du må imidlertid godt have dialog med udbydere i annonceringsperioden.
Hvis du får flere tilbud, kan du frit vælge mellem de tilbud, du har fået. Der kan fx være forskel på, hvilken teknologi udbyderen vil etablere, og hvad projektet vil koste og dermed hvor stort tilskud, der skal søges om. I pointmodellen gives der point for et lavt ansøgt tilskud. Det betyder, at der er større sandsynlighed for at få tilskud, hvis der søges om et lavt tilskud.
[bookmark: _Toc232082294]2.5 Indgå aftale med udbyder - Partnerskabsaftale
Når du har valgt en udbyder, skal I indgå en skriftlig aftale (partnerskabsaftale). Aftalen skal sikre, at udbyder og du er enige om, hvad der er aftalt. Partnerskabsaftalen skal desuden indeholde et budget for projektet.
Det vil normalt være udbyder, som udarbejder aftalen, men det er vigtigt, at du gennemgår aftalen nøje og sikrer dig, at du er indforstået med det aftalte, fx hvilke vilkår der gælder, hvis projektet bliver dyrere end budgetteret. 
Du skal også sikre dig, at det fremgår af aftalen, at udbyder opfylder kravene i bekendtgørelsen om, at udbyderen ikke er kriseramt, og at denne har tilbagebetalt anden støtte, herunder tilbagebetaling af tilskud, som Europa-Kommissionen har erklæret ulovlig og uforenelig med statsstøttereglerne, samt at udbyder sørger for at indsende Digitaliseringsstyrelsens obligatoriske standarderklæringer herom inden ansøgningsfristen.
Bemærk, at det er udbyderen, der får tilskuddet udbetalt.
Bredbåndsudbyderen kan i afsnit 5.1 læse mere om de specifikke krav til partnerskabsaftalen og budgettet. 
Endelig aftale mellem udbyder og dig må tidligst indgås, når de tre ugers offentlige annoncering er udløbet. Datoen vil fremgå af Digitaliseringsstyrelsen hjemmeside.
Til brug for ansøgningen skal du udfylde en ansøgningsblanket, hvor du ud over de faktuelle oplysninger om dig, bekræfter en række forhold, herunder hvilken egenbetaling, du forpligter dig til at betale, samt at du ikke har kendskab til, at adressen er dækket med en hastighed på mindst 100 Mbit/s download fra fast bredbånd eller en hastighed på mindst 600 Mbit/s download via mobilt bredbånd. Blanketten findes på Digitaliseringsstyrelsens hjemmeside – og det er obligatorisk at benytte den.
Partnerskabsaftale og ansøgningsblanket skal være dateret og underskrevet, og de skal begge indsendes sammen med ansøgningen.
[bookmark: _Toc232082295]2.6 Finansiering
Tilskuddet til en adresse kan højst være på 125.000 kr. 
Tilskuddet beregnes på baggrund af det budget, som bredbåndsudbyderen udarbejder i forbindelse med jeres partnerskabsaftale.
Etableringen af bredbånd til en adresse kan ikke finansieres udelukkende med tilskud fra Bredbåndspuljen. Der er også krav til egenbetaling fra dig, der søger fra adressen, samt til medfinansiering fra udbyderen.
[bookmark: _Toc232082296]2.6.1 Egenbetaling 
Du skal selv bidrage til finansieringen af projektet med en egenbetaling. Din egenbetaling skal aftales med den bredbåndsudbyder, du indgår aftale med, og den skal være på mindst 2.000 kr. inkl. moms. Egenbetalingen skal fremgå af ansøgningsblanketten.
Der kan ikke søges om mere end 125.000 kr. i tilskud, så i nogle tilfælde kan der være behov for at bidrage med et ekstra beløb for ikke at overstige denne grænse. Da tilskuddets størrelse påvirker projektets pointscore, kan dette også være en grund til at bidrage med højere egenbetaling end 2.000 kr. 
Egenbetalingen kan desuden være afgørende, hvis flere projekter får samme point, og der ikke er nok midler til at give alle tilskud (læs mere om pointmodellen i afsnit 2.9.1).
Hvis det er aftalt med udbyder, at udbyder står for uforudsete omkostninger ved projektet, vil du ikke kunne komme til at betale mere end den på forhånd aftalte egenbetaling. Husk derfor at få skrevet ind i den skriftlige aftale med udbyder, hvem som skal betale for uforudsete omkostninger.
[bookmark: _Toc232082297]2.6.2 Bredbåndsudbyderens medfinansiering
Udbyderen skal bidrage til finansieringen af projektet med mindst 12.500 kr. ekskl. moms. 
Udbyderens finansiering må ikke anvendes til at dække din egenbetaling.
[bookmark: _Toc232082298]2.6.3 Kommunetilskud
Kommuner kan også hjælpe med finansieringen af et projekt, som får tilskud fra Bredbåndspuljen. Vi anbefaler, at du tidligt i processen kontakter din kommune og hører, om de vil hjælpe med et tilskud. Kommunen kan frit vælge, hvor stort et eventuelt tilskud skal være. 
Hvis kommunen giver tilskud, skal de udfylde et tilsagn om tilskud, som skal vedlægges i ansøgningen. Kommunen skal give tilsagnet på Digitaliseringsstyrelsens formular ’Tilsagn om tilskud fra kommune’. Formularen er obligatorisk og kan findes på Digitaliseringsstyrelsen hjemmeside.
Et eventuelt tilskud fra kommunen skal oplyses til udbyderen, så det kan indgå i budgettet. Bemærk, at kommunens tilskud ikke kan erstatte din egenbetaling, men skal fremgå af budgettet, som et særskilt tilskud. 
[bookmark: _Toc232082299]2.6.4 Sponsorat
Hvis nogen, fx et landsbylaug, en virksomhed eller en nabo, ønsker at bidrage med et sponsorat til projektet, er det også en mulighed. Det skal fremgå af dokumentationen, hvem som giver sponsoratet, hvor stort et beløb sponsoratet er på, samt om beløbet skal indgå som en del af din egenbetaling. 
[bookmark: _Toc232082300]2.6.5 Budget
Det er udbyder, som udarbejder et budget for projektet. 
I afsnit 5.1.1 kan udbyder se, hvilke omkostninger som er tilskudsberettigede og kan indgå i budgettet.
Din egenbetaling, udbyders medfinansiering, eventuelt tilskud fra kommunen og eventuelle sponsorater skal indgå i budgettet. 
Tilskuddet, der ansøges om, beregnes på baggrund af budgettet. 
Tilskuddets størrelse indgår som et kriterie i pointmodellen, som anvendes, hvis der er ansøgninger for et højere beløb, end der er midler i årets pulje. Jo lavere ansøgt tilskud, jo flere point vil projektet få i kriterie 3 i pointmodellen.
Det er en fordel, at et projekts ansøgte tilskud er så lavt som mulig. Det er derfor hensigtsmæssigt at vælge det billigste tilbud, hvis der er mere end én bredbåndsudbyder, som er interesseret i at indgå aftale med dig.
En højere egenbetaling fra dig end de krævede 2.000 kr., et højere bidrag fra udbyderen end de krævede 12.500 kr. og et eventuelt tilskud fra din kommune kan være med til at holde det ansøgte tilskud nede.
Budgettet skal indgå som en del af partnerskabsaftalen og skal vedlægges i ansøgningen.
[bookmark: _Toc232082301]2.7 Indsendelse af ansøgning
Når du har indgået en aftale med en udbyder, skal I have indsendt en ansøgning.  Ansøgningen sendes via Tilskudsportalen, som du finder på Digitaliseringsstyrelsens hjemmeside. 
Det fremgår også af hjemmesiden, hvornår der åbnes for indsendelse af ansøgninger, og hvornår du senest skal have indsendt ansøgningen. 
Ansøgningen kan enten indsendes af udbyderen eller af dig. Det aftaler I internt. Bemærk, at hvis det er dig, som sender ansøgningen, skal du have MitID. 
Uanset om det er dig eller udbyderen, som står for denne opgave, er det vigtigt, at ansøgningen er sendt inden udløbet af ansøgningsfristen. Hvis en ansøgning indsendes for sent, vil den blive afvist.
På Digitaliseringsstyrelsen hjemmeside kan du finde en guide, hvor du trin-for-trin kan få hjælp til at anvende Tilskudsportalen og udfylde ansøgningsskemaet. Du (eller udbyder) skal logge på Tilskudsportalen med MitID og oprette dig som bruger. Det kan enten være med privat signatur, eller det kan være en medarbejdersignatur, hvis du fx repræsenterer en virksomhed. 
Ansøgningen består af et skema på portalen, som skal udfyldes blandt andet med budget, annonceringsnummer og projektets forventede start- og slutdato.
Til ansøgningen skal der desuden vedhæftes:
· ansøgningsblanket 
· partnerskabsaftale med budget
· eventuelt tilsagn fra kommunen, som skal gives på Digitaliseringsstyrelsens standardformular
· eventuelle tilsagn fra en sponsor om økonomisk bidrag

For at ansøgningen er fuldstændig, skal udbyder også sørge for inden ansøgningsfristen at have indsendt to standarderklæringer til Digitaliseringsstyrelsen, hvor de bekræfter, at virksomheden ikke er kriseramt, og at denne har efterkommet et eventuelt krav om tilbagebetaling af tilskud, herunder tilbagebetaling af tilskud, som Europa-Kommissionen har erklæret ulovlig og uforenelig med statsstøttereglerne.

[bookmark: _Toc232082302]2.8 Frister i ansøgningsproces
Der er særligt to frister, du skal være opmærksom på:
· Frist for tilmelding til annonceringslisten – Bemærk kort frist
Din adresse skal være tilmeldt annonceringslisten allersenest denne dato, men gerne før. Hvis adressen ikke har været tilmeldt annonceringslisten, vil din ansøgning blive afvist.

· Ansøgningsfrist
Fristen for at indsende ansøgningen via Tilskudsportalen udløber denne dato kl. 12.00. Ansøgningen skal være fuldstændig og korrekt, inklusive alle de krævede bilag og oplysninger. 

Derudover er der:
· Frist for indsigelse
Du skal allersenest have oprettet en indsigelse via Bredbåndskortet denne dato, hvis du mener, din adresse bør være tilskudsberettiget, men den ikke er markeret med orange prik på kortet.

Fristerne fremgår på Digitaliseringsstyrelsens hjemmeside.
[bookmark: _Toc232082303]2.9 Vurdering af ansøgningen
Når ansøgningsfristen er udløbet, vil Digitaliseringsstyrelsen gennemgå ansøgningerne. Styrelsen kontrollerer i første omgang, at den ansøgte adresse er tilskudsberettiget, og at ansøgningen er korrekt udfyldt og fuldstændig. 
Hvis der søges tilskud til en adresse, som ikke er tilskudsberettiget, afvises ansøgningen.
En ansøgning, som ikke indeholder de nødvendige oplysninger, kan også afvises. Digitaliseringsstyrelsen vil dog i første omgang kontakte projektet (udbyder eller adressens ejer/lejer) med henblik på afklaring af ansøgningen. 
Når styrelsen har sikret, at ansøgningen indeholder de nødvendige oplysninger og opfylder alle vilkår, rangeres den i pointmodellen.
[bookmark: _2.9.1_Pointmodellen_][bookmark: _Toc232082304]2.9.1 Pointmodellen
Hvis der er indkommet ansøgninger om tilskud, som samlet er højere end de midler, der er til rådighed i puljen, vil Digitaliseringsstyrelsen ikke kunne give tilskud til alle ansøgere. Ansøgningerne prioriteres derfor ud fra en objektiv pointmodel. 
Pointmodellen indeholder 3 objektive kriterier.
	 
	 Kriterie 
	 Forklaring 
	Vægt

	1.
	Adresse med adgang til maksimalt 5/1 Mbit/s 
	Projektet får point, hvis din adresse er registreret med en eksisterende dækning via en fast bredbåndsforbindelse på højst 5 Mbit/s download eller højst 1 Mbit/s upload.
0 eller 100 point
	1/3

	2.
	Vejafstand 


	Projektet får point for, hvor langt din adresse ligger fra nærmeste anden adresse i bruttogruppen. 
0-100 point
	1/3

	3.
	Ansøgt tilskud
	Projektet får point for, hvor stort et tilskud, der søges om. Jo lavere tilskud jo flere point.  
0-100 point
	1/3



Kriterie 1 betyder, at en adresse med dækning på højst 5/1 Mbit/s får point, mens en adresse med dækning over 5/1 Mbit/s ikke får point. 
I kriterie 2 gives der point til en adresse i forhold til, hvor langt adressen ligger fra nærmeste anden adresse i bruttogruppen (læs mere om bruttogruppen i afsnit 3.1.1). Afstanden måles langs veje, altså ikke i fugleflugt.
Der gives 10 point for hver 100 m ud over de første 500 m. Det betyder, at der gives 10 point til en adresse, hvor afstanden er mindst 600 meter. Herefter gives der 10 point mere for hver yderligere 100 meter.

Point gives som følger:
	Vejafstand til adresse i bruttogruppen
	Point

	Afstand under 600 m
	0

	600 m – 699 m
	10

	700 m – 799 m
	20

	800 m – 899 m
	30

	900 m – 999 m
	40

	1.000 m – 1.099 m
	50

	1.100 m – 1.199 m
	60

	1.200 m – 1.299 m
	70

	1.300 m – 1.399 m
	80

	1.400 m – 1.499 m
	90

	Afstand på 1.500 m eller længere
	100



Bemærk at vejafstanden ikke rundes op til hele meter. Det vil sige, at en vejafstand på for eksempel 599,95 m ikke giver point. 
I kriterie 3 gives der point i forhold til det størrelsen af det tilskud, der søges om. Der gives flest point (100), hvis det ansøgte tilskud er på 25.000 kr. eller derunder, mens der gives færrest point (0), hvis det ansøgte tilskud er på 125.000 kr.
Ansøgningerne rangeres på en liste ud fra det pointtal, de får i pointmodellen. Der gives tilskud til projekter fra toppen af listen til dem, som har fået flest point, indtil alle ansøgninger er imødekommet, eller indtil der ikke er yderligere midler til rådighed.
Ved pointlighed vil den adresse, der har ydet den højeste egenbetaling, blive prioriteret højest. Ved fortsat pointlighed vil den adresse, der har den største afstand til nærmeste anden adresse i bruttogruppen, blive prioriteret højest. 
Digitaliseringsstyrelsen kan ikke på forhånd sige noget om, hvilken pointscore der skal til for at få tilskud, da det fx afhænger af antallet af ansøgninger og størrelsen af det ansøgte tilskud i de enkelte projekter. 
Vi forventer at kunne sende svar på ansøgninger i slutningen af december 2026. Afgørelsen sendes via Tilskudsportalen.
[bookmark: _Toc232082305]2.10 Afgørelse om tilsagn
Hvis du får tilsagn om tilskud til etablering af bredbånd til din adresse, vil det fremgå af afgørelsen, hvor stort tilsagnet er.
Tilsagnet vil som udgangspunkt svare til de budgetterede omkostninger fratrukket din egenbetaling, et eventuelt tilskud fra kommunen og bredbåndsudbyderens investeringsbidrag.
Bemærk, at der kan være sket justeringer til nogle af posterne i forbindelse med behandling af ansøgningen.
Tilsagnet er et udtryk for det maksimale beløb, som vil kunne udbetales. Det endelige tilskud, som vil blive udbetalt til udbyderen, vil først kunne beregnes, når projektet er færdigt, og når de faktiske omkostninger er beregnet.
Afgørelsen angiver desuden dato for, hvornår projektet ifølge ansøgningen forventes færdigt.
Afgørelsen indeholder en række oplysninger om, hvilke krav der følger med tilsagnet. Vi anbefaler derfor, at afgørelsen læses nøje igennem. Hvis der er spørgsmål, vil bredbåndsudbyderen, som du har indgået aftale med, ofte kunne svare dig. Ellers er du velkommen til at kontakte Digitaliseringsstyrelsen.
Endelig findes der i afgørelsen en række bilag:
· Bilag 1 (Accept af tilsagn):
Bilaget skal vedlægges, når du (eller udbyderen på dine vegne) skal acceptere tilsagnet på Tilskudsportalen. Både du og bredbåndsudbyderen skal have udfyldt og underskrevet bilaget. Det vil fremgå af afgørelsen, hvornår tilsagnet senest skal være accepteret.

· Bilag 2 (Bekræftelse fra adresseejer/lejer):
Bilaget skal udfyldes og underskrives af dig, når nettet er færdigetableret. Det aftales med udbyderen, hvem der indsender bilaget.

Øvrige bilag anvendes af udbyderen i forbindelse med anmodning om udbetaling (se afsnit 6).
[bookmark: _2.11_Ændringer_i][bookmark: _Toc232082306]2.11 Ændringer i projekt efter tilsagn
Et projekt skal som udgangspunkt gennemføres, som det er beskrevet i ansøgningen og tilsagnet om tilskud. Det er dog muligt at ansøge Digitaliseringsstyrelsen om at ændre visse dele af projektet. 
Det kan fx være:
· hvis projektet bliver forsinket
· hvis adressen får ny ejer

Ansøgning om ændring af et projekt skal godkendes af Digitaliseringsstyrelsen, inden ændringen iværksættes. En ændringsanmodning skal derfor sendes til styrelsen hurtigst muligt og senest inden den slutdato, som er oplyst i tilsagnet. Ansøgningen skal indeholde en begrundelse for ændringen og eventuel nødvendig dokumentation. 
Uanset hvilken ændring der er tale om, vil tilsagnet om tilskud aldrig kunne blive højere end det oprindelige tilsagn, ligesom ansøgers egenbetaling og udbyders medfinansiering ikke kan være lavere end de beløb, som fremgik af ansøgningen.
Hvis et projekt ikke gennemføres som aftalt, og hvis Digitaliseringsstyrelsen ikke kan godkende en ændring, kan tilskuddet bortfalde helt eller delvist.
[bookmark: _Toc232082307]2.12 Udbetaling
Tilskuddet udbetales til bredbåndsudbyderen, når projektet er færdigt. Det vil sige, når der er lagt net ind til dit hus og etableret tilkoblingsstik i huset. Efterfølgende tilkøb af bredbåndstjenester, så nettet kan anvendes, er ikke omfattet af Bredbåndspuljens vilkår. Det aftales individuelt med udbyder.
Egenbetaling, eventuelt kommunalt tilskud og sponsorat betales direkte til udbyder. Du kan forvente, at udbyder opkræver egenbetalingen, inden arbejdet med etablering påbegyndes.
Yderligere oplysninger om, hvordan udbyder søger om udbetaling af tilskud og dokumentationskrav i den forbindelse, fremgår af afsnit 6. 
I forbindelse med indsendelse af regnskab skal ansøger bekræfte, at der er etableret net til adressen. Det vil sige, at der er lagt net helt ind til bygningen og etableret tilkoblingsstik i huset. En erklæring til brug for dette er vedlagt som bilag til tilsagnet.
[bookmark: _Toc232082308]2.13 Hvor kan jeg få svar på spørgsmål?
Du kan finde en samlet information om puljen og Digitaliseringsstyrelsens kontaktpersoner på  https://digst.dk/bredbaandspuljen.
Spørgsmål kan sendes til bredbaandspuljen@digst.dk. 
På Digitaliseringsstyrelsens hjemmeside kan du tilmelde dig vores nyhedsmail, hvorfra vi udsender generel information om puljen for eksempel, når den åbner, når der udsendes tilsagn og lignende.
[bookmark: _Toc232082309]3. Uddybende vejledning 
[bookmark: _Toc512336706][bookmark: _Toc232082310]3.1 Hvilke adresser kan der søges tilskud til?
Bredbåndspuljen er rettet mod adresser inden for en bruttogruppe. Bruttogruppen er defineret ved en række krav til bl.a. beliggenhed og bredbåndsdækning. I 2026 kan der søges tilskud til de adresser i bruttogruppen, hvor afstanden til andre adresser og til eksisterende infrastruktur er særlig stor.
[bookmark: _3.1.1_Indsatsområdet][bookmark: _Toc232082311]3.1.1 Bruttogruppen
Bruttogruppen betegner de adresser, som opfylder bekendtgørelsens krav til at være dårligt dækket. Det er imidlertid ikke alle adresse i bruttogruppen, der er tilskudsberettigede til Bredbåndspuljen i 2026. De tilskudsberettigede adresser fremgår af afsnit 3.1.2
Bruttogruppen omfatter adresser, som opfylder nedenstående:
Beliggenhed
I bruttogruppen indgår adresser, hvor der ligger en bolig, en virksomhed eller et sommerhus. Ved virksomhed forstås, at der i Det Centrale Virksomhedsregister (CVR) er registreret en aktiv p-enhed på adressen. 
Adresser i landzone og sommerhusområder indgår i bruttogruppen. Adresser, der ligger i byzone, indgår kun i bruttogruppen, hvis de ligger i små bysamfund. Ved små bysamfund forstås, at der i henhold til Danmarks Statistiks opgørelse er mindre end 2.000 indbyggere i det pågældende bysamfund. 
Ejerskab
Adresser ejet af det offentlige, (staten, kommuner og regioner), indgår ikke i bruttogruppen.
Bredbåndsdækning
En adresse indgår kun i bruttogruppen, hvis den eksisterende dækning med en fast bredbåndsforbindelse på adressen er mindre end 100 Mbit/s download. Hvis der foreligger en udrulningsplan, det vil sige konkrete planer om at etablere bedre dækning på mindst 100 Mbit/s download til adressen inden for de næste tre år, indgår adressen ikke i bruttogruppen. 
 Adresser, der er dækket med mobilt bredbånd på 600 Mbit/s download eller derover, indgår ikke i bruttogruppen. 
Ovenstående betyder, at en adresse, der har adgang til mindre end 100 Mbit/s download via en fast bredbåndsforbindelse, ikke indgår i bruttogruppen, hvis adressen er dækket med mobilt bredbånd på minimum 600 Mbit/s download.
[bookmark: _3.1.2_Tilskudsberettigede_adresser][bookmark: _Toc232082312]3.1.2 Tilskudsberettigede adresser
For at være tilskudsberettiget skal en adresse opfylde nedenstående kriterier:
1. Adressen er en del af bruttogruppen, jf. afsnit 3.1.1, 
2. Adressen ligger mere end 500 m i vejafstand fra nærmeste anden adresse i bruttogruppen, og 
3. Adressen ligger mere end 100 m i vejafstand fra nærmeste adresse, som allerede har adgang til mindst 1 Gbit/s download via en fast bredbåndsforbindelse.

Afstanden mellem adresserne er målt på baggrund af data fra Danmarks Adresseregister (DAR), hvor der tages højde for vejføringen mellem de enkelte adresser. 
Du kan læse mere om afstandsberegningen i bilag 3. 
Adressernes adgang til dækning er opgjort ud fra bredbåndsudbydernes indberetning af data til kortlægningen til Bredbåndspuljen 2026.
[bookmark: _Adresser_med_lidt][bookmark: _Bredbåndskortet][bookmark: _2.2.1_Bredbåndskortet][bookmark: _3.1.3_Bredbåndskortet][bookmark: _Toc232082313]3.1.3 Bredbåndskortet
På Bredbåndskortet kan du se om din adresse er tilskudsberettiget. Kortet kan tilgås fra Digitaliseringsstyrelsens hjemmeside. 
En adresse, der er markeret med en orange prik, er tilskudsberettiget, og der kan søges tilskud til adressen. 
En adresser, der er markeret med en grå prik, indgår i bruttogruppen, jf. afsnit 3.1.1, men der kan ikke søges tilskud til den.
Adresser, der er markeret med en hvid prik, er ikke en del af bruttogruppen og er ikke tilskudsberettigede. Der kan ikke søge tilskud til disse adresser. Bemærk, at man skal zoome langt ind på kortet for at kunne se de hvide prikker.  
Kortets grundoplysninger om adresseenheder og virksomheder er hentet fra Danmarks Adresser, BBR og CVR.
Kortets oplysninger om en adresses bredbåndsdækning kommer fra de indberetninger, som alle bredbåndsudbydere sender til Digitaliseringsstyrelsen om, hvordan deres dækning er i dag, og om de har konkrete planer for udrulning inden for tre år. 
Hvis en udbyder har godtgjort, at der er planlagt en udrulningsplan, det vil sige, at man har en konkret plan om at forbedre dækningen til mindst 100 Mbit/s download inden for tre år, vil adressen ikke være tilskudsberettiget, og den vil derfor fremstå med en hvid prik, selvom den lige nu har lavere dækning. 
Digitaliseringsstyrelsen kan anmode bredbåndsudbydere om at fremlægge dokumentation for, at deres udrulningsplaner er troværdige inden for en tidsramme, der er passende og står i rimeligt forhold til de oplysninger, der anmodes om. Hvis Digitaliseringsstyrelsen vurderer, at der ikke er tale om en troværdig udrulningsplan, kan styrelsen træffe afgørelse om ikke at godkende planen.
Bredbåndskortet vil være opdateret med de nyeste oplysninger fra udbyderne, når puljen åbner, og de tilskudsberettigede adresser vil fremgå af kortet. 
Modtager Digitaliseringsstyrelsen senere information om, at en adresse allerede er dækket med hastigheder, der overstiger kravene for at være tilskudsberettiget, skal styrelsen tage højde herfor. Det betyder, at adressen ikke vil kunne modtage tilskud.  
[bookmark: _Toc232082314]3.1.4 Hvordan anvendes Bredbåndskortet?
Kortet har specielt tre formål:
1. Du kan undersøge, om din adresse er tilskudsberettiget
2. Du tilmelder din adresse til annonceringslisten og tilkendegiver din interesse for at få et tilbud fra en udbyder. Annoncering er et krav for at kunne ansøge om tilskud.
3. Du har mulighed for at gøre indsigelser via Bredbåndskortet i forhold til kortlægningen.

Hvis prikken på din adresse er orange
Din adresse er tilskudsberettiget. Du kan derfor søge om tilskud til hurtigt bredbånd.
Når du klikker på den orange prik, kommer der en boks frem, som giver dig mulighed for at tilmelde dig annonceringslisten.
Det vil desuden fremgå:
· Om din adresses dækning er lavere end 5 Mbit/s download og 1 Mbit/s upload
· Vejafstand fra din adresse til anden adresse i bruttogruppen.

Begge forhold har betydning for et projekts score i pointmodellen. Kriterierne for point er beskrevet i afsnit 2.9.1.
Fra boksen er der desuden mulighed for at gøre indsigelse over for den registrerede dækning. I kan se nærmere om indsigelsesmuligheden i afsnit 3.2

Hvis prikken på din adresse er grå
Din adresse er ikke tilskudsberettiget i 2026. Du kan ikke søge om tilskud fra Bredbåndspuljen. Adressen er registreret med dårlig dækning, men kan ikke søge om tilskud, fordi adressen ikke opfylder afstandskravene til at søge tilskud jf. afsnit 3.1.2
Når du klikker på den grå prik, kommer der en boks frem. Af boksen vil det fremgå, at adressen er en del af bruttogruppen, men ikke er tilskudsberettiget.
Hvis prikken på din adresse er hvid
Din adresse er ikke tilskudsberettiget. Du kan ikke søge om tilskud fra Bredbåndspuljen.
Der kan være en eller flere grunde til, at adressen ikke er tilskudsberettiget:
· Adressen er ikke registreret som bolig, virksomhed eller sommerhus
· Adressen ligger i byzone med 2.000 indbyggere eller derover
· Adressen er registrerede som ejet af det offentlige
· Adressen er dækket med fastnet bredbånd med en hastighed på mindst 100 Mbit/s download
· Adressen er dækket med mobilt bredbånd med en hastighed på mindst 600 Mbit/s download.
· Adressen indgår i en udrulningsplan, så adressen vil blive dækket af mindst 100 Mbit/s download via fastnet bredbånd inden for 3 år.

Bare din adresse er omfattet af én af ovenstående forhold, vil den ikke være tilskudsberettiget.
Når du klikker på den hvide prik, kommer der en boks frem. Fra boksen har du mulighed for at klikke dig videre til Tjekditnet.dk, hvor du kan se, hvilke udbydere som tilbyder dækning på din adresse.
Fra boksen er der desuden mulighed for at gøre indsigelse over for den registrerede dækning. I kan se nærmere om indsigelsesmuligheden i afsnittet nedenfor.
Dækningsoplysninger
Kortet afspejler den dækning, som bredbåndsudbyderne har oplyst til Digitaliseringsstyrelsen inden for den fastsatte indberetningsfrist. Det kan ikke udelukkes, at enkelte adresser kan være registreret med en forkert dækning, og dermed har fået en forkert farve. 
Hvis din adresse allerede er dækket med fastnet bredbånd på mindst 100 Mbit/s download eller mobilt bredbånd på mindst 600 Mbit/s download, kan der ikke søges tilskud til adressen, uanset hvordan adressen er markeret på kortet. Det gælder også, hvis en udbyder har konkrete planer om at etablere en fast bredbåndsforbindelse til adressen inden for de næste tre år.
Hvis der mod bedre vidende søges om tilskud til en adresse, kan konsekvensen være, at tilskuddet bortfalder. 
Vær opmærksom på, at Digitaliseringsstyrelsen løbende kan modtage nye oplysninger om, at en adresse er dækket eller om en ny udrulningsplan. I det tilfælde kan styrelsen ikke give tilskud til adressen, heller ikke selvom der allerede er indsendt en ansøgning fra adressen.
Der gives ikke tilskud til dækning ved samlede områder med nybyggeri eller nye udstykninger. Det vil sige områder med igangværende eller planlagt nybyggeri. Dog kan der gives tilskud til dækning ved enkeltstående nybyggeri eller en enkeltstående ny udstykning, hvis øvrige krav for at kunne ansøge er opfyldt. Det vil sige i tilfælde, hvor der opføres en enkelt ny bolig, virksomhedsbygning eller sommerhus.
[bookmark: _Indsigelse_over_adresser][bookmark: _2.3_Indsigelse_over][bookmark: _3.2__Indsigelse][bookmark: _Toc232082315]3.2 Indsigelse over adresser
Hvis du mener, at det er forkerte oplysninger, Digitaliseringsstyrelsen har om din adresse, som betyder, at den ikke er tilskudsberettiget, kan du gøre indsigelse.
Du kan også gøre indsigelse, hvis du er uenig i styrelsens oplysninger om en tilskudsberettiget adresse, der påvirker kriterierne i pointmodellen.
En indsigelse skal sendes fra Bredbåndskortet. Læs mere om, hvordan du sender indsigelsen i afsnit 3.2.4. 
[bookmark: _Toc232082316]3.2.1 Indsigelser – hvis din adresse har en hvid prik på Bredbåndskortet
Der er tre forhold, du kan gøre indsigelser over, hvis din adresse er hvid på Bredbåndskortet:
· Oplysninger om dækningen med fast bredbånd
· Oplysninger om dækningen med mobilt bredbånd
· Oplysninger fra BBR eller CVR

Oplysninger om dækningen med fast bredbånd
Dækningen på en adresse fremgår på Tjekditnet.dk. Oplysningerne på Tjekditnet.dk kommer fra de enkelte udbydere. 
Hvis du mener, at oplysningerne om dækningen med fast bredbånd (fiber, kabel-tv, kobbernet eller fast trådløst bredbånd) ikke er korrekte, skal du først kontakte udbyderen for at høre om deres muligheder for at levere bredbånd til din adresse, herunder afklare, om der kan være tale om en indberetningsfejl. Dernæst kan du gøre indsigelse til Digitaliseringsstyrelsen. 
I indsigelsen skal du redegøre for, hvorfor udbyderens dækningsoplysninger i forhold til adressen ikke er korrekte. Styrelsen anbefaler, at du medsender eventuel korrespondance med udbyderen. Få derfor gerne udbyderen til at sende deres kommentarer til den manglende dækning til jer pr. mail. Selvom udbyderen tilbyder at sende oplysninger til styrelsen, er det bedst, at du også selv indsender dem i en indsigelse.
Oplysninger om dækningen med mobilt bredbånd
Hvis du mener, at den registrerede dækning med mobilt bredbånd på adressen er forkert, er det muligt at gøre indsigelse. I din indsigelse skal du kunne redegøre for, hvorfor du mener, at mobiludbyderens oplysninger ikke er korrekte. Det forudsætter, du har undersøgt forholdene på Tjekditnet.dk og været i kontakt med den mobiludbyder, der har indberettet den dækning, som du ønsker at gøre indsigelse over.

Vær opmærksom på, at den mobildækning, som indberettes til Tjekditnet.dk, er en beregnet udendørsdækning. Man kan derfor ikke forvente, at den oplevede dækning indendørs på adressen, vil svare fuldt ud til den indberettede dækning. Den oplevede dækning vil typisk være dårligere, når man befinder sig inde i en bygning. Man vil få den bedste dækningsoplevelse, hvis man har opsat en udendørs antenne, hvorfra signalet føres ind til en router i huset via et kabel.

Den oplevede dækning vil også være påvirket af kvaliteten af den antenne, der anvendes til at modtage signalet, af afstanden til mobilmasten, samt af træbevoksning og bygningskonstruktioner, som kan hæmme modtagelsen af signalet. Endelig vil antallet af samtidige brugere påvirke den oplevede hastighed.

Hvis det ved henvendelse til en udbyder viser sig, at udbyderen ikke kan levere mobil bredbåndsdækning på mindst 600 Mbit/s, som er oplyst til Digitaliseringsstyrelsen, kan du sende en indsigelse. Hvis du gør indsigelse over dækningen med mobilt bredbånd på adressen, skal du medsende eventuel korrespondance med udbyderen. Få derfor gerne udbyderen til at sende deres kommentarer til den manglende dækning til jer pr. mail. Selvom udbyderen tilbyder at sende oplysninger til styrelsen, er det bedst, at du også selv indsender dem i en indsigelse.

Oplysninger fra BBR eller CVR
Hvis din adresse ikke er registreret som bolig, sommerhus eller virksomhedsadresse, vil den ikke være tilskudsberettiget.  
I visse tilfælde oplever Digitaliseringsstyrelsen, at oplysningerne i BBR eller CVR ikke er korrekt opdateret. Det kan for eksempel være, hvis der er er opført en ny bolig, og ejer ikke har fået færdigmeldt byggeriet til BBR. For virksomheder kan det være, at man mangler at få registreret et p-nummer på adressen i CVR.
Er du i tvivl om, hvorvidt din adresse er korrekt registreret bolig eller sommerhus, bør du derfor først og fremmest tjekke og opdatere BBR. Det er din kommune, som administrerer BBR.
Ændringer og oprettelse af p-nummer på en virksomhedsadresse skal ske via virksomhedsregistreret (CVR).
Bemærk, at Digitaliseringsstyrelsen ikke automatisk får opdateringer til BBR og CVR ind, som kan nå at påvirke Bredbåndskortlægningen.
Du skal derfor sørge for at give besked til styrelsen om en eventuel ændring af din adresses BBR- eller CVR-forhold. Det gør du ved at sende en indsigelse til os via Bredbåndskortet.
[bookmark: _Toc232082317]3.2.2 Indsigelser – hvis din adresse har en grå prik på Bredbåndskortet
Din adresse er registreret med dårlig dækning og derfor en del af bruttogruppen. Der er derfor ikke behov for at gøre indsigelse over dækningen.

Adressen er imidlertid ikke tilskudsberettiget på grund af dens afstand til andre adresser. 

Hvis du mener, der er helt særlige forhold, der gør sig gældende på din adresse i forhold til opmålingen af afstande, kan du gøre indsigelse. Det kan for eksempel være, hvis naboadressen ligger på den anden side af en jernbane, en å eller andre geografiske forhold. Der skal medsendes dokumentation for de forhold, som din indsigelse omhandler
[bookmark: _Toc232082318]3.2.3 Indsigelser – hvis din adresse har en orange prik på Bredbåndskortet
Din adresse er registreret som tilskudsberettiget. 

Det vil således alene være relevant at gøre indsigelse, hvis du er uenig i de oplysninger, der påvirker kriterierne i pointmodellen.

Når du klikker på den orange prik, som repræsenterer din adresse, kan du se, om din adresse er registreret til at få point i kriterie 1. Der vil således ud for ’Dækning højst 5/1 Mbit/s’ enten være angivet:
· ’Ja’, hvilket betyder, at adressens dækningen er registreret lavere end 5 Mbit download eller lavere end 1 Mbit/s upload, og der vil gives point, eller
· ’Nej’, hvilket betyder, at dækningen er registreret som mindst 5 Mbit download og mindst 1 Mbit/s upload, og der ikke vil gives point.

Mener du, at dækningen på din adresse ikke stemmer med oplysningen om point, kan du gøre indsigelse. Se nærmere under afsnit 3.2.1, hvordan du gør indsigelse over fast bredbånd.

[bookmark: _Hvordan_sendes_en][bookmark: _3.2.4_Hvordan_sendes][bookmark: _Toc232082319]3.2.4 Hvordan sendes en indsigelse?
Når du har undersøgt forholdene, indhentet informationer på adressen og haft kontakt med relevante udbydere, er du klar til at sende indsigelsen.
Indsigelsen sendes via Bredbåndskortet ved at klikke på prikken på adressen. I indsigelsen skal du oplyse, hvordan du mener, at adressen bør være markeret og hvorfor. Du kan vedhæfte eventuel dokumentation, fx mailkorrespondance med udbyder eller andet, som kan understøtte indsigelsen. Efter indsendelsen vil der automatisk blive sendt en kvittering til den oplyste mailadresse. Modtager du ikke en mail efter indsendelsen, er der sandsynligvis sket en fejl, og du bør prøve igen eller kontakte Digitaliseringsstyrelsen telefonisk.
Fristen for at gøre indsigelse over en adresses status på kortet fremgår af Digitaliseringsstyrelsens hjemmeside. 
Bemærk, at en indsigelse ikke vil blive behandlet, hvis den modtages efter indsigelsesfristen. 
[bookmark: _Toc232082320]3.2.5 Behandling af indsigelser
Når Digitaliseringsstyrelsen modtager en indsigelse over dækning via en fastnetforbindelse eller en indsigelse over boligoplysninger, undersøges det, om adressen skal være registreret som tilskudsberettiget. 
Ved modtagelse af indsigelser over mobil bredbåndsdækning vil Digitaliseringsstyrelsen vurdere, om der er behov for at få mobiludbyderen til at tage stilling til, om der kan være fejl i den beregning, som ligger til grund for udbyderens indberetning.
Behandling af indsigelser vil ofte indebære, at Digitaliseringsstyrelsen skal føre dialog med udbyderne. Det kan også blive nødvendigt at indhente yderligere oplysninger hos den, som har sendt indsigelsen. Det er derfor vigtigt, at der på indsigelsen er registreret en kontaktperson, som styrelsen kan få fat på.
Når indsigelsen er fuldt oplyst, træffes der en afgørelse. Afgørelsen om indsigelsen vil blive fremsendt hurtigst muligt, men kan som udgangspunkt først forventes, efter fristen for indsigelser er udløbet.
[bookmark: _Hvad_indebærer_det][bookmark: _Afsluttende_rapport_fra][bookmark: _2.5_Afgrænsning_af][bookmark: _Medtage_enkelte_adresser][bookmark: _2.78_Annoncering_af][bookmark: _Valg_af_teknologi][bookmark: _2.910_Partnerskabsaftale][bookmark: _2.9_Partnerskabsaftale][bookmark: _2.101_Hvordan_søger][bookmark: _2.10_Hvordan_søger][bookmark: _Pointmodellen][bookmark: _Pointmodellen_(den_almindelige][bookmark: _2.12.1_Pointmodellen_(den][bookmark: _Kriterie_2_-–][bookmark: _Kriterie_2_–][bookmark: _Kriterie_7_–][bookmark: _2.145_Ændringer_i][bookmark: _2.14_Ændringer_i][bookmark: _3._Vejledning_til_1][bookmark: _Toc512336721][bookmark: _Toc232082321]4. Vejledning til kommuner
[bookmark: _Toc232082322]4.1 Kommunens rolle
Som kommune kan I spille forskellige roller i forhold til de projekter, der ansøger om tilskud fra Bredbåndspuljen.
Det vil være hensigtsmæssigt, at kommunen i god tid har besluttet, hvordan og hvor meget den vil involvere sig i Bredbåndspuljen, herunder hvor i kommunen arbejdet med bedre bredbånd forankres. Det vil være en hjælp for borgere, der vil i kontakt med jer. På Digitaliseringsstyrelsens hjemmeside lægger vi en liste over de kommunale kontaktpersoner, vi er bekendte med. Hvis I ønsker at fremgå af denne liste, kan I kontakte styrelsen.
I er også velkomne til at kontakte styrelsen for dialog om, hvordan I kan komme i gang med processen i jeres kommune på bedste måde. 
[bookmark: _Toc232082323]4.1.1 Dele information
Kommunen kan være med til at sørge for, at information om Bredbåndspuljen er let tilgængelig for lokale parter, fx foreninger og borgere.
Overvej at gøre følgende for at dele information:
· Informér om Bredbåndspuljen på kommunens hjemmeside. I er velkomne til fx at henvise til Digitaliseringsstyrelsens hjemmeside, 
https://digst.dk/bredbaandspuljen
· Skriv på jeres hjemmeside, om kommunen kan hjælpe lokale borgere og i så fald hvordan. Hav også tydelig information om, hvem man i givet fald skal kontakte. 
· Send information om puljen til lokale interessenter. Det kan være foreninger i kommunen, fx bylaug og grundejerforeninger, eller lokale ambassadører m.v.

[bookmark: _Toc232082324]4.1.2 Give tilskud
Kommunen kan bidrage til finansieringen af et projekt med et tilskud. Kommunen kan frit vælge, hvor stort et eventuelt tilskud til et projekt skal være. Når en kommune vælger at medfinansiere et projekt, har det betydning for projektets samlede pointscore, fordi det ansøgte tilskud bliver lavere. Kommunens medfinansiering kan dermed forbedre et projekts chance for at opnå tilskud fra Bredbåndspuljen.
Kommunens tilsagn om tilskud skal være givet på den formular, som Digitaliseringsstyrelsen har udarbejdet. Formularen sendes til ansøger. Tilsagnet skal desuden indeholde oplysning om en kontaktperson i kommunen i tilfælde af, at styrelsen måtte have spørgsmål til tilsagnet.
Formularen ’Tilsagn om tilskud fra kommunen’ kan findes på Digitaliseringsstyrelsens hjemmeside.
Kommunens tilsagn vedlægges ansøgningen. 
I skal være opmærksomme på, at der ikke beregnes moms på et kommunalt tilskud. Det beløb, I skal oplyse, er således det konkrete beløb, kommunen giver. Det fulde beløb fra kommunen skal fremgå af budgettet for projektet.
Kommunen udbetaler tilskuddet direkte til bredbåndsudbyderen, når denne oplyser, at etableringen af nettet er færdigt, og umiddelbart inden bredbåndsudbyderen anmoder om udbetaling af tilskuddet fra Bredbåndspuljen. 
[bookmark: _3._Vejledning_til][bookmark: _4._Information_til][bookmark: _43._Information_til][bookmark: _Toc232082325][bookmark: _Toc512336722]5. Information til bredbåndsudbyder 
[bookmark: _3.1_Partnerskabsaftale_og][bookmark: _4.1_Partnerskabsaftale_og][bookmark: _5.1_Partnerskabsaftale_og][bookmark: _Toc232082326]5.1 Partnerskabsaftale og budget
Når udbyder indgår aftale med en adresseejer/lejer, om at søge tilskud fra Bredbåndspuljen skal der udarbejdes en partnerskabsaftale, herunder et budget for projektet.
Partnerskabsaftalen er aftalegrundlaget for udførelsen af projektet og skal fx beskrive hvilket produkt der leveres, projektets økonomi, samarbejdet mellem parterne, forbehold m.v.
Digitaliseringsstyrelsen har en række krav til, hvad partnerskabsaftalen skal indeholde:
· Projektets titel 
· Skal være adressens vejnavn og nummer 
· Projektets annonceringsnummer
· findes i annonceringslisten og på den kvittering pr. mail, ansøger modtog ved annonceringen.
· E2026-xxx
· Parter, der indgår i partnerskabet
· udbyder – CVR-nummer, navn, adresse, kontaktperson, kontaktoplysninger på kontaktperson
· Adresseejer/lejer - navn, adresse og kontaktoplysninger
· Start- og slutdato for projektet
· Oplysning om, hvem som ejer nettet efter etablering
· Oplysning om, hvilken type teknologi, der vil etableret
· Bekræftelse fra udbyder på 
· at det etablerede net vil kunne levere mindst 1 Gbit/s downloadhastighed under spidsbelastningsvilkår
·  at virksomheden ikke allerede har etableret eller påbegyndt etableringen af det net, hvortil der søges om tilskud, eller allerede har etableret et tilsvarende net med en hastighed på mindst 100 Mbit/s download via en fastnetforbindelse, eller på mindst 600 Mbit/s via mobilt bredbånd
· at projektet ikke vil blive gennemført, hvis der ikke opnås tilskud
· at udbyder er indforstået med kravene til det etablerede net, som fremgår af bekendtgørelsen (fx mht. åben engrosadgang).
· at virksomheden opfylder bekendtgørelsens krav om tilbagebetaling af støtte, og at virksomheden ikke er kriseramt. Udbyder skal samtidigt bekræfte, at erklæring herom vil blive fremsendt til Digitaliseringsstyrelsen inden ansøgningsfristen (se nedenstående afsnit 4.1.2 om ’Indsendelse af erklæringer’.   
· Oplysning fra partnerskabet, hvis partnerskabet har modtaget eller vil modtage anden statsstøtte til projektet.
· Følgende erklæringer:
· Ved underskrift af partnerskabsaftalen erklærer adresseansøger, at der:
· ikke foreligger en interessekonflikt i forbindelse med valget af den bredbåndsudbyder, der indgår som partner i projektet
· Ved underskrift af partnerskabsaftalen erklærer bredbåndsudbyderen, at der fra virksomhedens side:
· ikke foreligger en interessekonflikt i forbindelse med fremsættelsen af tilbud til projektets adresseejer/lejer, og at der
· ikke foreligger en interessekonflikt i forbindelse med arbejdet med ansøgning, etablering af bredbåndsnettet og regnskabsaflæggelsen
· Såfremt ovenstående ændrer sig, forpligter begge parter sig til at informere Digitaliseringsstyrelsen herom.
Ovenstående ordlyd bedes anvendt, dog med indsættelse af adresseejer/lejers navn og bredbåndsudbyder erstattet af selskabets navn.
· Fuldmagt til at enten udbyder eller adresseejer/lejer kan søge om tilskud på den anden parts vegne

Partnerskabsaftalen skal være dateret og underskrevet af alle parter. Det vil sige af både adresseejer/lejer og udbyder. 
Aftalen skal indsendes sammen med ansøgningen. Alle underskrifter skal fremgå af den indsendte aftale.
[bookmark: _5.1.1_Budget][bookmark: _Toc232082327]5.1.1 Budget
Bredbåndsudbyderen skal udarbejde et detaljeret budget for projektet, som skal sendes ind sammen med ansøgning. 
Før budgettet udarbejdes, er det vigtigt, at bredbåndsudbyder har sat sig grundigt ind i, hvilke omkostninger Bredbåndspuljen kan give tilskud til. Se kapitel 6.
På Digitaliseringsstyrelsens hjemmeside ligger der en skabelon, som kan benyttes til budgetopgørelsen. Det er ikke et krav, at skabelonen benyttes, men det vil være en fordel, at budgettet opbygges på samme måde som i skabelonen. Det skyldes, at denne opbygning også benyttes i ansøgningsskemaet.
Budgettet skal som minimum indeholde oplysninger om:
· Samlede omkostninger for etablering (ekskl. moms). Gerne opdelt i udgiftsposter.
· Aftalt egenbetaling (tydeligt angivet om det er ekskl. eller inkl. moms).
· Et eventuelt tilskud fra kommunen (Ingen momsafregning. Fulde beløb angives) – der skal foreligge skriftligt tilsagn fra kommunen på Digitaliseringsstyrelsens standardformular.
· Bredbåndsudbyders medfinansiering til projektet (ekskl. moms).
· Eventuelle sponsorater eller lignende (dette kan også være en del af egenbetalingen). Det skal være tydeligt angivet, om det er ekskl. eller inkl. moms.

Digitaliseringsstyrelsen kan i forbindelse med behandlingen af en ansøgning anmode om yderligere udspecificering af budgettet og de enkelte poster.
Bidrag fra udbyderen eller kommunen kan ikke medregnes som egenbetaling. Det gælder også bidrag fra en eventuel virksomhed, som er interesseforbundet med udbyderen, jf. afsnit 6.1.3.
Det betyder også, at hvis udbyder ønsker at give projektets deltager mulighed for at benytte sig af et kampagnetilbud ved efterfølgende køb af abonnement, må denne rabat ikke have karakter af et tilskud til egenbetaling. Rabattens omfang må således højst svare til udbyders normale kampagnetilbud ved kommerciel udrulning, må ikke matche eller overstige egenbetalingen, må ikke have direkte tilknytning eller henvisning til egenbetalingen og må ikke indgå som en del af tilbuddet til projektet. 
Hvis udbyder i en konkurrencesituation ønsker at gøre sit tilbud mere interessant for projektet, skal dette afspejles i den medfinansiering, som udbyderen bidrager med til projektets gennemførelse.
Hvis partnerskabet har modtaget eller vil modtage anden statsstøtte til det ansøgte bredbåndsprojekt, skal dette fremgå af budgettet. Budgettet skal således indeholde oplysninger om navnet på den støttetildelende myndighed, det eksakte støttebeløb, og hvilke støtteberettigede omkostninger, som støtten vedrører. 
Det skyldes, at Digitaliseringsstyrelsen på grund af EU-regler er forpligtet til at sikre, at den samlede støtte til projektet ikke overstiger en grænseværdi på 100 mio. EUR. Vi har endnu ikke set et projekt i tilnærmelsesvis den størrelse.
[bookmark: _4.1.2_Indsendelse_af][bookmark: _Toc232082328]5.1.2 Indsendelse af erklæringer
Digitaliseringsstyrelsen kan ikke give tilskud til en netejer, der er kriseramt, eller som på ansøgningstidspunktet ikke har efterkommet et krav om tilbagebetaling af tilskud, herunder tilbagebetaling af tilskud, som Europa-Kommissionen har erklæret ulovlig og uforenelig med statsstøttereglerne.
En udbyder, som deltager i et partnerskab med henblik på at søge tilskud fra Bredbåndspuljen 2026, skal derfor indsende erklæringer herom til Digitaliseringsstyrelsen inden ansøgningsfristen.
Ansøgningsfristen fremgår af Digitaliseringsstyrelsens hjemmeside.
De indsendte erklæringer vil være dækkende for alle de ansøgninger til Bredbåndspuljen 2026, hvor udbyder deltager som partner i et projekter, idet udbyderen ved indsendelsen af erklæringerne samtidig har forpligtet sig til af egen drift at orientere Digitaliseringsstyrelsen, såfremt der på et senere tidspunkt foreligger ændrede omstændigheder.
Udbyderne skal benytte de to obligatoriske standarderklæringer: 
1) erklæring om ikke ”kriseramt virksomhed”, og
2) erklæring om tilbagebetaling af støtte. 
Erklæringerne kan findes på Digitaliseringsstyrelsens hjemmeside.
Modtager Digitaliseringsstyrelsen ikke erklæringerne, vil de ansøgninger, hvor udbyder er partner, blive afvist.
[bookmark: _Toc232082329]5.2 Krav til det etablerede net
Når der modtages tilskud fra Bredbåndspuljen til etablering af et bredbåndsnet, vil ejeren af bredbåndsnettet være omfattet af en række krav.
Net, som etableres med tilskud fra Bredbåndspuljen, skal kunne levere hastigheder på mindst 1 Gbit/s download under spidsbelastningsvilkår. 
Det vil sige, at hastigheden skal kunne leveres på den time af dagen, hvor netbelastningen er på sit højeste. Ved spidsbelastningsvilkår forstås, når mindst 10 pct. af brugerne sender samtidig ved den maksimale hastighed (nominelle), både download og upload.
Det støttede net skal etableres helt ind til ejendommen på de tilskudssøgende adresser og afsluttes med et forbindelsesstik. I tilfælde, hvor der er flere bygninger på en adresse, skal nettet etableres til den bygningsenhed, som har været bestemmende for, at adressen er tilskudsberettiget. En bygningsenheds anvendelse fremgår af BBR.
[bookmark: _Etablering_af_tilkoblingspunkt]Det betyder, at hvis en adresse er tilskudsberettiget, fordi der findes en bolig, skal nettet etableres til boligen. Hvis adressen er tilskudsberettiget, fordi der findes en virksomhed med aktiv p-enhed, skal nettet etableres til den bygning, hvor virksomheden ligger. I tilfælde, hvor adressen både er registreret som bolig- og virksomhedsadresse, aftales det mellem udbyder og ejer, hvor nettet etableres.
Net, som etableres med tilskud fra Bredbåndspuljen, skal senest være færdigetableret 3 år fra den dato, puljen åbnede.
[bookmark: _Toc232082330]5.2.1 Netejer
Det vil for det meste være bredbåndsudbyderen, som ejer og driver bredbåndsnettet. 
Hvis det net, der er etableret med tilskud fra Bredbåndspuljen, overdrages til anden ejer, vil den nye ejer fortsat være forpligtet efter de samme vilkår, som var gældende for den oprindelige netejer. Det betyder, at en ny netejer skal overholde de krav, der gælder for den infrastruktur, som er etableret med tilskud, herunder kravet om åben engrosadgang. Ved en overdragelse af den etablerede infrastruktur til en ny netejer skal den nye ejer informeres om denne forpligtigelse, ligesom Digitaliseringsstyrelsen skal have besked om ejerskiftet. Digitaliseringsstyrelsen fører tilsyn med overholdelsen af kravene.
[bookmark: _4.1_Åben_engrosadgang][bookmark: _Toc512336723][bookmark: _Toc232082331]5.3 Åben engrosadgang
Når projektet er gennemført, og nettet dermed er etableret og overholder de fastsatte hastighedskrav, skal den bredbåndsudbyder, som ejer og driver det etablerede bredbåndsnet (netejer), give andre udbydere adgang til det pågældende net – en såkaldt åben engrosadgang. Dette indebærer, at andre udbydere skal have mulighed for at anvende det bredbåndsnet, der er etableret med støtte fra Bredbåndspuljen, for at kunne levere tjenester til slutbrugere på det pågældende net.
Det bemærkes, at der skal gives adgang til hele det etablerede net. Dette indebærer både en adgang til accessnettet, der forbinder slutbrugerne til resten af bagvedliggende net, fx i en lokalcentral eller lignende, samt eventuelle mellemcentrale eller centrale dele af nettet, som er etableret i forbindelse med projektet. Hvis brug af eksisterende net indgår som en del af det samlede projekt, skal der også gives adgang til det eksisterende net. For at gøre engrosadgangen effektiv skal der også gives adgang til dele af et nettet, som netejer måske ikke har etableret, fx tilstrækkelig engrosadgang til aktivt udstyr, selv om der alene finansieres infrastruktur.
Adgangen til bredbåndsnettet skal tilbydes til alle udbydere af offentlige elektroniske kommunikationsnet på ikke-diskriminerende og transparente vilkår (se mere herom nedenfor). 
Muligheden for at få adgang til det etablerede bredbåndsnet gælder i minimum 10 år regnet fra projektets færdiggørelse. Nettet skal åbnes for andre udbydere efterhånden, som nettet etableres, dvs. at der også skal gives åben engrosadgang løbende i det omfang, den etablerede infrastruktur tages i brug, og at adgangen skal gives hurtigst muligt, inden nettet tages i drift. I de tilfælde, hvor bredbåndsudbyderen også leverer detailtjenester til slutbrugere, betyder det normalt, at der skal gives adgang mindst seks måneder inden, at sådanne detailtjenester iværksættes.
En bredbåndsudbyder kan på baggrund af en markedsundersøgelse gennemført af den uafhængige telemyndighed (Konkurrence- og Forbrugerstyrelsen) i forvejen være pålagt at give adgang til et net. I sådanne tilfælde skal priser og vilkår for adgang til det net, der er etableret med støtte fra Bredbåndspuljen, være i overensstemmelse med de forpligtelser, som bredbåndsudbyderen er pålagt i henhold til den eller de konkrete markedsafgørelser truffet af Konkurrence- og Forbrugerstyrelsen. 
[bookmark: _Toc232082332]5.3.1 Åben engrosadgang
Som udgangspunkt fastsættes betingelser og vilkår for den åbne engrosadgang på baggrund af en kommerciel forhandling mellem netejer og øvrige udbydere. 
Netejer skal tilbyde andre udbydere to netadgangsprodukter: 
1) netadgang til et produkt fra et centralt punkt i nettet, samt 
2) en decentral netadgang.[footnoteRef:2]  [2:  Der skal dog ikke tilbydes en decentral netadgang i det omfang, der er tale om en trådløs accessinfrastruktur, eller en accessinfrastruktur baseret på coax.] 


Netadgang til slutbrugere, der i accessleddet er forbundet med fiberkabler, skal som minimum omfatte et bitstrømsprodukt fra et centralt punkt og frem til slutbrugeren, samt et fysisk netadgangsprodukt fra et decentralt punkt og frem til slutbrugeren. Det vil i praksis sige, at der decentralt skal gives netadgang til en sort fiber, hvis der er tale om en fiberforbindelse Ved en bitstrømstjeneste leverer bredbåndsudbyderen transmissionskapacitet mellem en slutbrugers tilslutningspunkt til nettet og det punkt i nettet, hvor øvrige udbydere kan opsamle og overtage trafikken.
Netejeren har dog mulighed for at tilbyde et virtuelt netadgangsprodukt (VULA) i stedet for det fysiske netadgangsprodukt, hvis Digitaliseringsstyrelsen godkender det virtuelle netadgangsprodukt. For at være berettiget til statsstøtte skal ethvert VULA-produkt have modtaget forudgående godkendelse af Digitaliseringsstyrelsen. Afgørelsen vil blive truffet efter høring af Konkurrence- og Forbrugerstyrelsen.
Ved ansøgning om godkendelse til at tilbyde et virtuelt netadgangsprodukt (VULA) i stedet for det fysiske netadgangsprodukt skal bredbåndsudbyderen vedlægge en beskrivelse af det virtuelle netadgangsprodukt, herunder produktegenskaber, og en redegørelse for, at det virtuelle netadgangsprodukt har lignende eller tilsvarende produktegenskaber, som det fysiske netadgangsprodukt. Adgang baseret på VULA skal gives for en periode, der svarer til levetiden for den infrastruktur, som det virtuelle netadgangsprodukt er en erstatning for. 
Netadgang til slutbrugere, der i accesleddet er forbundet med kabel-tv-net eller en trådløs forbindelse, skal som minimum omfatte et bitstrømsprodukt fra et centralt punkt i nettet og frem til slutbrugeren.
De ovenfor nævnte netadgangsprodukter skal tilbydes sammen med netadgang til de tillægsydelser (såkaldte accessoriske delelementer), der er nødvendige for, at andre udbydere reelt og på lige vilkår med bredbåndsudbyderen kan tilbyde detailprodukter til slutbrugere baseret på de tilbudte netadgangsprodukter. Det kan fx være samhusning, driftsstøttesystemer, bestillingssystemer, fejlretning, strømforsyning eller lignende. 
Det skal understreges, at der her alene er tale om en eksemplificering af, hvad der kan forstås ved tillægsydelser, og at de nævnte eksempler derfor ikke er udtømmende. Afhængigt af den geografiske placering af det støttede net kan det fx være nødvendigt, at bredbåndsudbyderen også skal tilbyde et backhaul-produkt til et sted i nettet, hvor der er flere andre udbydere til stede. Det gælder også, såfremt backhaul-strækningen ikke er en del af det støttede projekt.
Den bredbåndsudbyder, som ejer og driver det etablerede bredbåndsnet (netejer), skal sikre, at opfyldelsen af forpligtelsen til netadgang sker redeligt, rimeligt og rettidigt. Det vil sige, at bredbåndsudbyderen er forpligtet til at tilbyde de relevante produkter på loyal vis og behandle kunder og eventuelle konkurrenter ordentligt.
Bredbåndsudbyderen må således navnlig ikke i administrationen af netadgangen indføre procedurer, kriterier, krav, definitioner eller andre tiltag, der er egnet til at forsinke, begrænse eller udelukke opfyldelsen af forpligtelsen til netadgang, medmindre dette er sagligt begrundet i beskyttelsesværdige hensyn.
[bookmark: _Toc232082333]5.3.2 Ikke-diskriminerende vilkår
At netadgangen skal gives på ikke-diskriminerende vilkår indebærer, at bredbåndsudbyderen skal sikre, at alle udbydere, der anmoder om adgang til nettet, behandles lige, hvis forholdene er sammenlignelige. Dette indebærer, at samtlige udbydere, der ønsker adgang til nettet, skal tilbydes samme betingelser og vilkår, herunder pris, hvis forholdene er sammenlignelige.
Princippet om ikke-diskrimination gælder uanset, hvordan bredbåndsudbyderen definerer, strukturerer eller organiserer sin organisation, sine produkter eller lignende. Ikke-diskriminationsbegrebet forstås i overensstemmelse med begrebet i telelovens § 43.
[bookmark: _Toc232082334]5.3.3 Transparens
En betingelse om transparens skal sikre, at netadgangen til de relevante produkter foregår på en let, gennemskuelig måde i forhold til priser, vilkår, tekniske forudsætninger og betingelser.
Netejeren skal derfor i forbindelse med udbuddet af netadgangsprodukter:
· Give andre udbydere af elektroniske kommunikationsnet og -tjenester adgang til oplysninger om betingelser, vilkår og kommercielle forhold svarende til netadgangsaftaler indgået med interne og eksterne aftaleparter, herunder vilkår for levering og anvendelse, samt priser og tekniske forhold m.v.
· Give andre udbydere af elektroniske kommunikationsnet og -tjenester adgang til alle nødvendige oplysninger i forbindelse med indgåelse af aftaler om netadgang.
· Give andre udbydere af elektroniske kommunikationsnet og -tjenester adgang til oplysninger om ændringer i det eksisterende udbud af netadgangsprodukter og eventuelle nye netadgangsprodukter.

[bookmark: _Toc232082335]5.3.4 Prisen for åben engrosadgang 
Fastsættelsen af priser for engrosadgang skal baseres på de regulerede priser, som Konkurrence- og Forbrugerstyrelsen har fastsat eller godkendt på engrosmarkederne for netadgang til højkapacitetsinfrastruktur på et fast sted (M3HC). De regulerede priser kan findes på Konkurrence- og Forbrugerstyrelsens hjemmeside[footnoteRef:3]. [3:  https://kfst.dk/tele/afgoerelser/markeds-og-tilsagnsafgoerelser] 

I de tilfælde, hvor der ikke findes regulerede priser, skal prisen for engrosadgang være omkostningsbaseret og stemme overens med de prisfastsættelsesmetoder, der gælder ud fra de sektorspecifikke regler. I den forbindelse henvises til bekendtgørelse om priskontrolmetoder[footnoteRef:4], som indeholder de prisreguleringsmetoder, som Konkurrence- og Forbrugerstyrelsen kan anvende, når den pålægger en udbyder med stærk markedsposition en priskontrolforpligtelse. Se mere herom på Konkurrence- og Forbrugerstyrelsens hjemmeside[footnoteRef:5].  [4:  Bekendtgørelse nr. 385 af 27. april 2011.]  [5:  https://kfst.dk/vejledninger/kfst/dansk/2026/vejledning-til-bekendtgoerelse-om-priskontrolmetoder ] 

Hvis bredbåndsudbyderen ikke følger ovenstående principper, vil den eller de udbydere, der ønsker adgang til det etablerede net, kunne klage til Digitaliseringsstyrelsen.
De nærmere regler for Digitaliseringsstyrelsens afgørelse findes i § 25 i bekendtgørelse om tilskud til etablering af højhastighedsbredbånd i 2026. Afgørelsen vil blive truffet efter høring af Konkurrence- og Forbrugerstyrelsen.
[bookmark: _Toc512336724][bookmark: _Toc232082336]5.4 Fysisk infrastruktur
Når et projekt gennemføres, vil der ud over de konkrete ledninger eller sendeudstyr blive etableret såkaldt fysisk infrastruktur. Herved forstås investeringer i et element i et net, der skal huse andre elementer i et net uden at blive et aktivt element i selve nettet, fx rør, master, kabelkanaler, inspektionsbrønde, mandehuller, gadeskabe og antenneanlæg.
Som følge af EU’s regler om statsstøtte til bredbånd skal et projekt, der etableres med midler fra Bredbåndspuljen, som minimum omfatte en investering på 70 pct. i bredbåndsrelaterede arbejder, herunder etablering af fysisk infrastruktur. 
Det er et krav for at opnå statsstøtte, at den fysiske infrastruktur dimensioneres, så der ud over det støttede net er tilstrækkelig kapacitet til, at nettet kan give adgang til minimum tre adgangssøgende udbydere, og at minimum 50 pct. af kapaciteten stilles til rådighed for disse.
Ejeren af den fysiske infrastruktur skal give fx en anden bredbåndsudbyder adgang til den overskydende kapacitet, så udbyderen kan etablere parallel infrastruktur.
Adgangen til den fysiske infrastruktur skal gives i hele det pågældende netelements levetid, og der skal gives adgang på rimelige vilkår og betingelser, herunder pris. 
[bookmark: _4.5_Videreudbygning_fra][bookmark: _Toc232082337]5.5 Videreudbygning fra det støttede net
Gruppefritagelsesforordningen[footnoteRef:6], som Bredbåndspuljen administreres i overensstemmelse med, indeholder ikke bestemmelser om, hvorvidt det er tilladt at foretage videreudbygning fra et net, der er etableret med tilskud fra Bredbåndspuljen, til andre områder.  [6:  EUR-Lex - 02014R0651-20210801 - EN - EUR-Lex (europa.eu) (med senere ændringer)] 

Bestemmelserne i Gruppefritagelsesforordningen skal dog læses i sammenhæng med Europa-Kommissionens retningslinjer for statsstøtte til bredbåndsnet[footnoteRef:7]. [7:  EUR-Lex - 52023XC0131(01) - EN - EUR-Lex (europa.eu)] 

Det er Digitaliseringsstyrelsens fortolkning af Europa-Kommissionens retningslinjer, at det er tilladt at foretage videreudbygning fra et net, der er etableret med tilskud fra Bredbåndspuljen, såfremt det sker på kommercielle vilkår, og hvis videreudbygningen sker til områder, hvor der ikke findes noget net, der kan levere sammenlignelige hastigheder i forhold til det net, der etableres. 
Det er dog et krav, at det tilskud, der gives i medfør af Bredbåndspuljen, ikke må anvendes til videreudbygningen. En eventuel videreudbygning skal således ske på kommercielle vilkår uden statslig finansiering. En udbyder, der ønsker at foretage en videreudbygning, skal således sørge for, at de midler, der er tildelt i medfør af Bredbåndspuljen, alene anvendes til etablering af net til den adresse, der er omfattet af ansøgningen. 
[bookmark: _Hlk160008042]Ifølge Europa-Kommissionens retningslinjer for statsstøtte til bredbåndsnet må videreudbygning til tilstødende områder dog først finde sted to år efter idriftsættelsen af det offentligt finansierede net, hvis en af følgende situationer opstår:
1) den offentlige høring påviser, at den planlagte udvidelse risikerer at trænge ind i et tilstødende område, som allerede betjenes af mindst to uafhængige net med hastigheder, der svarer til det offentligt finansierede nets hastighed
2) [bookmark: _Hlk160008005]der er mindst ét net i det tilstødende område med hastigheder, der kan sammenlignes med det offentligt finansierede net, som blev sat i drift mindre end 5 år før idriftsættelsen af det offentligt finansierede net.

Hvis resultaterne af den offentlige høring viser, at der er risiko for andre væsentlige konkurrencefordrejninger, må der ikke foretages videreudbygning fra et net, der er etableret med tilskud fra Bredbåndspuljen, til andre områder.
Såfremt Europa-Kommissionen sidenhen vurderer, at videreudbygning fra et net, der er etableret med tilskud fra Bredbåndspuljen, har medført væsentlig konkurrencefordrejning, kan det betyde, at tilskuddet fra Bredbåndspuljen skal tilbagebetales.
Digitaliseringsstyrelsen anbefaler derfor, at netejer inden en eventuel videreudbygning kontakter Digitaliseringsstyrelsen for at høre, om Digitaliseringsstyrelsen har modtaget udrulningsplaner for det område, der ønskes at videreudbygges til.
[bookmark: _5._Udbetaling_af][bookmark: _6._Udbetaling_af][bookmark: _Toc512336725][bookmark: _Toc232082338]6. Udbetaling af tilskud
Udbetaling af tilskud sker til ejeren af det etablerede net, som aftalt i partnerskabsaftalen og oplyst til Digitaliseringsstyrelsen i forbindelse med ansøgningen. I langt de fleste tilfælde er det bredbåndsudbyderen, som har etableret nettet, som ejer nettet efterfølgende. Det vil typisk være netejeren selv, som sender anmodningen om at få udbetalt tilskuddet. Dette afsnit er derfor overvejende henvendt til bredbåndsudbyderen.
Udbetaling af tilskud sker først, når projektet er afsluttet. 
[bookmark: _Toc232082339]6.1. Relevante oplysninger
Anmodning om udbetaling med relevant dokumentation sendes til Digitaliseringsstyrelsen senest tre måneder efter projektets afslutning, jf. slutdatoen oplyst i tilsagnsbrevet eller som godkendt af Digitaliseringsstyrelsen i en senere ændringsanmodning. I særlige tilfælde kan Digitaliseringsstyrelsen efter ansøgning forlænge datoen for regnskabsaflæggelse. Anmodning herom skal fremsendes via Tilskudsportalen, inden de tre måneder er udløbet.
Udbetalingsanmodningen sendes til Digitaliseringsstyrelsen via Tilskudsportalen. Hvis netejer ikke allerede har fået adgang til projektet på Tilskudsportalen under ansøgningen, bør I overveje at få det i forbindelse med etableringen af nettet og den efterfølgende udbetalingsproces.
En nærmere vejledning til indsendelse af ansøgning om udbetaling er vedlagt tilsagnsbrevet og kan også findes på Digitaliseringsstyrelsens hjemmeside. 
[bookmark: _Indsendelse_af_dokumentation][bookmark: _Toc232082340]6.1.1 Indsendelse af dokumentation
Til anmodningen om udbetaling skal I benytte de to blanketter, som vil være vedlagt det fremsendte tilsagn om tilskud. Hvis projektet senere har fået godkendt en ændring, kan der være fremsendt nye justerede blanketter, som skal anvendes i stedet for.
De to blanketter skal udfyldes af netejer og indsendes:
· Anmodning om udbetaling (Bilag 5): Her angives det beløb, I søger om udbetalt. Blanketten skal underskrives af netejer.
· Ledelseserklæring (Bilag 6): Netejer erklærer ved underskrift af denne blanket blandt andet, at projektet er fuldt gennemført, at det etablerede net opfylder kravene i bekendtgørelsen, at projektregnskabet er korrekt m.v. Det er vigtigt, at netejeren har læst erklæringen godt igennem før underskrivning.

Ud over de to blanketter skal der fremsendes:
· Regnskab for projektet, som skal være underskrevet af den partner, der har etableret nettet. 
· Liste over regnskabsbilag (Bilagsoversigt).
Regningsbilag og dokumentation for at alle udgifter til leverandører er betalt.
Der skal fremsendes dokumentation for alle tilskudsberettigede omkostninger. Det gælder således både entreprenør-, materiale- og lønomkostninger.
På Digitaliseringsstyrelsens hjemmeside kan I finde detaljeret information om, hvordan omkostninger opgøres, herunder specielt lønomkostninger.
Vi anbefaler, at udbyder sætter sig nøje ind i, hvordan omkostninger skal dokumenteres, inden projektet igangsættes, således at der allerede kan tages højde for regnskabsaflæggelsen i løbet af etableringen.
Udbyder kan vælge at få projektregnskabet godkendt af en revisor og indsende revisorerklæring til Digitaliseringsstyrelsen i stedet for indsendelse af detaljeret dokumentation. Styrelsen har lavet en revisionsinstruks, der fastlægger, hvordan revisionen da skal ske i forbindelse med projekterne. Revisionsinstruksen skal udleveres til revisor sammen med øvrige dokumenter fra partnerskabet, som er nødvendige for revisionen. Revisionsinstruksen er vedlagt som bilag 2. Derudover henvises til Rigsrevisionens ’Spørgsmål og svar om revision af statstilskud’.
· Dokumentation for at udbyder har modtaget:
· Egenbetaling fra adresseansøger, som angivet i ansøgningen
· Eventuelt tilskud fra kommunen
· Eventuelle andre aftalte bidrag 
· Bekræftelse fra adresseejer/lejer (Bilag 2): Adresseejer/lejer bekræfter, at adressen har fået etableret net ved at udfylde og underskrive den erklæring, som er vedlagt tilsagnet.
 
Alle deltagere i projektet har ved anmodning herom pligt til at give Digitaliseringsstyrelsen oplysninger om projektet. Oplysningerne skal fx bruges til at undersøge, om vilkårene for tilskuddet overholdes, eller bruges ved udbetaling af tilskud. Det kan både være undervejs i projektet, eller efter nettet er etableret. 
Tilskuddet kan helt eller delvist bortfalde, hvis projektet ikke overholder vilkårene for tilskuddet, og Digitaliseringsstyrelsen kan ikke udbetale tilskud, medmindre alt er belyst i den forbindelse. Det er derfor vigtigt, at I svarer styrelsen hurtigt og fuldstændigt.
De præcise krav til slutafregning og anmodning om udbetaling kan findes i bekendtgørelsens §§ 14-19. 
Ved modtagelsen af udbetalingsanmodningen gennemgår Digitaliserings-styrelsen den indsendte dokumentation for omkostninger og beregner projektets samlede dokumenterede tilskudsberettigede omkostninger.
Hvis godkendte omkostninger svarer til eller overstiger budgetterede omkostninger, kan der udbetales et tilskud svarende til tilsagnet.
Hvis godkendte omkostninger er lavere end budgetteret, vil det udbetalte tilskud blive beregnet som: Omkostningerne fratrukket egenbetaling, eventuelt tilskud fra kommunen og bredbåndsudbyderens medfinansiering.
[bookmark: _Støtteberettigede_omkostninger][bookmark: _Tilskudsberettigede_omkostninger][bookmark: _Toc512336726][bookmark: _Toc232082341]6.1.2 Tilskudsberettigede omkostninger
I kan finde oplysninger om, hvilke omkostninger der er tilskudsberettigede i bekendtgørelsens § 13. 
De tilskudsberettigede omkostninger består af de faktiske nødvendige omkostninger for at etablere projektets net fx udgifter til materialer, lønninger og eksterne leverandører. Indirekte omkostninger (overhead) kan regnes med som tilskudsberettigede omkostninger, som dog højest kan udgøre 18 pct. af lønomkostningerne. På Digitaliseringsstyrelsens hjemmeside fremgår det, hvordan lønomkostningerne beregnes, og hvordan lønomkostninger skal dokumenteres i forbindelse med udbetalingsanmodning.
Der kan kun udbetales tilskud til tilskudsberettigede omkostninger, jf. ovenfor, som er dokumenterede afholdt og betalt. Omkostningerne opgøres uden moms. De indirekte omkostninger forventes ikke dokumenterede, men det skal fremgå klart af regnskabet, at der er tale om højst 18 pct. af lønomkostningerne.
Der er fastsat nærmere regler for indkøb af varer og tjenesteydelser fra en interesseforbunden virksomhed, se nedenfor. 
Der gives ikke tilskud til fx finansiering, omkostninger til drift af nettet og betaling mellem samarbejdspartnere i projektet. 
Bredbåndsudbyderen kan kun medregne omkostninger, som er direkte forbundet med etableringen til den tilskudssøgende adresse. Der kan således fx ikke medregnes omkostninger til etableringen af tilkoblingsstik ved skellet til de adresser, som ligger langs den infrastruktur, som er nødvendig for at få nettet etableret til den tilskudssøgende adresse. Der kan heller ikke medregnes omkostninger forbundet med eventuel videreudbygning af det støttede net eller en forberedelse heraf jf. afsnit 5.5. Vælger en bredbåndsudbyder at udbygge det etablerede net ud over det, udbyderen er forpligtet til, må eventuelle omkostninger hertil ikke indgå i regnskabet.
[bookmark: _Interesseforbunden_virksomhed][bookmark: _5.1.4_Interesseforbunden_virksomhed][bookmark: _6.1.3_Interesseforbunden_virksomhed][bookmark: _Toc232082342]6.1.3 Interesseforbunden virksomhed
Ved en interesseforbunden virksomhed forstås en virksomhed, der er interesseforbunden med en eller flere af projektets samarbejdspartnere på grund af et indbyrdes ejerforhold, en bestemmende eller betydelig indflydelse eller familiemæssige relationer.
Hvis projektet køber varer eller tjenesteydelser fra en interesseforbunden virksomhed, udgør de tilskudsberettigede omkostninger alene den interesseforbundne virksomheds faktisk afholdte og betalte kostpris for varerne/tjenesteydelserne. Kostprisen er leverandørens pris uden avance. Det vil sige, at der kun kan udbetales tilskud for de direkte omkostninger forbundet med etableringen af nettet.
[bookmark: _Rateudbetaling][bookmark: _Toc512336727][bookmark: _Toc232082343]Hvis der er købt varer eller tjenesteydelser hos en interesseforbunden virksomhed, kan Digitaliseringsstyrelsen forlange, at tilskudsmodtager (netejer) foreviser dokumentation for kostprisen hos den virksomhed, hvor indkøbet er sket. Der betyder, at der skal indsendes dokumentation for, at de omkostninger, der er angivet i projektregnskabet, svarer til den kostpris, som den interesseforbundne virksomhed har givet for varerne/tjenesteydelserne. Kan tilskudsmodtager ikke fremvise dokumentationen, kan Digitaliseringsstyrelsen ikke godkende omkostningerne.
6.2 Bortfald og tilbagebetaling af tilskud
Digitaliseringsstyrelsen kan fjerne tilskuddet fra et projekt, fx hvis projektet har afgivet forkerte oplysninger, eller hvis projektet ikke bliver gennemført som beskrevet i tilsagnet om tilskud med eventuelle godkendte ændringer, eller hvis reglerne, der gælder for Bredbåndspuljen, ikke er overholdt. Det samme gælder, hvis tildeling af tilskuddet er i strid med gruppefritagelsesforordningen[footnoteRef:8]. [8:  Gruppefritagelsesforordningen kan findes her: https://eur-lex.europa.eu/legal-content/EN/TXT/?uri=CELEX%3A02014R0651-20210801 (med senere ændringer)  ] 

I bekendtgørelsens § 20 kan I læse nærmere om, i hvilke tilfælde et tilskud kan bortfalde. Bortfald af tilskud kan både ske undervejs i et projekt, og efter projektet er slut. Hvis tilskuddet bortfalder, skal et eventuelt udbetalt tilskud betales tilbage.
Bemærk, at eventuelle ændringer til et projekt skal godkendes af Digitaliseringsstyrelsen, og vær opmærksom på, at væsentlige ændringer af et projekt ikke kan forventes godkendt. Læs nærmere i afsnit 2.11.
Det er Digitaliseringsstyrelsen, der afgør, om tilskuddet skal bortfalde helt eller delvist. I et sådant tilfælde skal et eventuelt udbetalt tilskud betales tilbage inden for 14 dage.
[bookmark: _Toc232082344]6.2.1 Gruppefritagelsesforordningen
Tilskud, der gives fra Bredbåndspuljen, skal opfylde kravene i EU’s gruppefritagelsesforordning. Digitaliseringsstyrelsen skal derfor håndhæve gruppefritagelsesforordningens krav. Det betyder, at hvis det viser sig, at tildeling af støtte er sket i strid med forordningen, kan tilskuddet bortfalde eller kræves tilbagebetalt.
Det fremgår bl.a. af Gruppefritagelsesforordningen, at der ikke må gives tilskud til adresser, som allerede har adgang til 100 Mbit/s download. Hvis det viser sig, at en adresse allerede har dækning, kan Digitaliseringsstyrelsen derfor være nødsaget til at afvise en ansøgning fra den pågældende adresse, eller trække et allerede givet tilsagn tilbage. 
Det følger også heraf, at det vil være i strid med gruppefritagelsesforordningen at give tilsagn om tilskud, hvis tilskuddet ikke er nødvendigt for, at projektet bliver gennemført. Det vil komme an på en konkret vurdering af projektets budget, om et projekt kan gennemføres uden tilskud. Hvis det ansøgte beløb fx er meget lavt, vil det sandsynligvis være muligt at finde finansiering på anden vis. 
Digitaliseringsstyrelsen har ikke mulighed for at godkende budgettet forud for indsendelse af ansøgningen. Man kan altid kontakte Digitaliseringsstyrelsen, hvis man har brug for yderligere vejledning.
[bookmark: _6._xxxxx_-ordningen][bookmark: _6._Den_særlige][bookmark: _65.4_Tilmelding_til][bookmark: _6.9.1_Pointmodellen_(den][bookmark: _Toc512336728][bookmark: _Toc232082345]7. Retsgrundlag og klageadgang
Kriterierne for Bredbåndspuljen er fastsat i medfør af tekstanmærkning nr. 114 ad 25.72.03 til § 25 på finansloven for finansåret 2026. Tekstanmærkningen giver forskning-, uddannelses- og digitaliseringsministeren mulighed for at fastsætte regler for Bredbåndspuljen. 
Reglerne er fastsat i bekendtgørelse nr. xxx af x. xxx 2026 om tilskud til etablering af højhastighedsbredbånd i 2026, som træder i kraft 24. august 2026. 
Klager over Digitaliseringsstyrelsens afgørelser i forhold til Bredbåndspuljen kan sendes til Forskning-, Uddannelses- og Digitaliseringsministeriet inden 4 uger efter, at klageren har modtaget afgørelsen.
Afgørelser over indsigelser vedrørende dækningen på en adresse kan dog ikke påklages. Hvis der er nye oplysninger om dækningen, kan I kontakte Digitaliseringsstyrelsen, som vil vurdere, om de nye oplysninger kan give anledning til en genoptagelse af jeres indsigelse.


[bookmark: _Bilag_1_–_1][bookmark: _Bilag_1_-][bookmark: _Toc232082346]Bilag 1 - AnsøgningsblanketUDKAST

[bookmark: _Bilag_1_–][bookmark: _Bilag_2_-][bookmark: _Bilag_2_–][bookmark: _Toc512336729][bookmark: _Toc232082347]Bilag 2 – Revisionsinstruks for projekter, som får tilskud fra Bredbåndspuljen 2026
Revisionsinstruks for revision af regnskaber for projekttilskud fra Bredbåndspuljen 2026 ydet til etablering af højhastighedsbredbånd.
Instruksen er udstedt i medfør af tekstanmærkning nr. 114 ad 25.72.03 til § 25 på finansloven for finansåret 2026.
Instruksen kommer i anvendelse, såfremt et projekt vælger at indsende revisorerklæring i stedet for regningsbilag for omkostninger. 
Instruksen gælder ikke for projekttilskud, der ydes til tilskudsmodtagere, som revideres af Rigsrevisionen. 
§ 1. Revisionen udføres af godkendt revisor. 
Stk. 2. I tilfælde af revisorskift i projektperioden skal den tiltrædende revisor rette henvendelse til den fratrædende revisor, der har pligt til at oplyse årsagerne til fratrædelsen. 
§ 2. Revisionen foretages i overensstemmelse med god offentlig revisionsskik, således som dette begreb er fastlagt i § 3 i lov om revisionen af statens regnskaber mv. (lovbekendtgørelse nr. 101 af 19. januar 2012) og nærmere præciseret i stk. 2 og §§ 3-7 samt i ”God offentlig revisionsskik – normen for offentlig revision” fra januar 2013. For kommunerne gælder styrelseslovens § 42. 
Stk. 2. Ved revisionen efterprøves, om projektregnskabet er rigtigt, og om de dispositioner, der er omfattet af regnskabsaflæggelsen, er i overensstemmelse med meddelte bevillinger, love og andre forskrifter samt med indgåede aftaler og sædvanlig praksis. Der foretages endvidere en vurdering af, om der er taget skyldige økonomiske hensyn ved forvaltningen af de midler, der er omfattet af projektregnskabet. 
§ 3. Revisionens omfang afhænger af tilskudsmodtagers administrative struktur og forretningsgange, herunder den interne kontrol og andre forhold af betydning for regnskabsaflæggelsen. Desuden har tilskuddets (tilsagnets) størrelse betydning for revisionens omfang. 
§ 4. Ved revisionen skal revisor efterprøve: 
1) om projektregnskabet er rigtigt, dvs. uden væsentlige fejl og mangler 
2) om tilskudsbetingelserne er opfyldt
3) om tilskuddet er anvendt til formålet 
4) om tilskudsmodtager har udvist sparsommelighed 
5) om de oplysninger, som tilskudsmodtager har meddelt Digitaliseringsstyrelsen om opfyldelsen af resultatkravene, er dokumenterede 
6) om tilskudsmodtagers ledelse har foretaget en faglig afrapportering i de tilfælde, hvor Digitaliseringsstyrelsen har stillet krav om det, og at de data, der ligger til grund herfor, er pålidelige. 
Stk. 2. Revisionen udføres ved stikprøvevise undersøgelser. 
§ 5. Tilskudsmodtager skal give revisor de oplysninger, som må anses at have betydning for bedømmelsen af projektregnskabet og for revisors vurdering af forvaltningen, herunder mål og opnåede resultater. Tilskudsmodtager skal give revisor adgang til at foretage de undersøgelser, som tilskudsmodtager finder nødvendige, og skal sørge for, at revisor får de oplysninger og den bistand, som revisor anser for nødvendig for udførelsen af sit hverv. 
§ 6. Bliver revisor opmærksom på lovovertrædelser eller tilsidesættelser af forskrifter af væsentlig betydning i forbindelse med midlernes forvaltning, påhviler det revisor straks at give tilskudsmodtager meddelelse herom og at påse, at tilskudsmodtagers ledelse inden 3 uger giver tilskudsyder meddelelse herom. I modsat fald er det revisors pligt at orientere Digitaliseringsstyrelsen. Revisors bemærkninger indsendes sammen med meddelelsen. 
Stk. 2. Det samme gælder, hvis revisor under sin revision eller på anden måde bliver opmærksom på, at projektets gennemførelse er usikker af økonomiske eller andre årsager. 
§ 7. Det reviderede projektregnskab forsynes med en erklæring, hvoraf det skal fremgå, at regnskabet er revideret i overensstemmelse med reglerne i denne instruks. Eventuelle forbehold og supplerende oplysninger skal fremgå af erklæringen. 
Stk. 2. Revisor skal afgive en revisionsprotokol med revisors vurdering og konklusion vedrørende den udførte revision, jf. § 4. Revisionsprotokollen kan afgives i tilslutning til erklæringen. 
Stk. 3. Genpart af revisionsprotokollen indsendes af tilskudsmodtager til Digitaliseringsstyrelsen sammen med det påtegnede projektregnskab. 
§ 8. Nærværende instruks træder i kraft den 25. august 2026 med virkning for de projekter, som har fået tilsagn om tilskud fra Bredbåndspuljen i 2026.	Comment by Christine Pallesen: Rettes til ikrafttrædelsesdato

Digitaliseringsstyrelsen benytter afstande mellem adresser til at afgøre:
· hvilke adresser inden for bruttogruppen, som kan søge tilskud
· hvor mange point en adresse kan få i kriteriet om vejafstand (kriterie 2)
En adresse kan søge om tilskud, hvis:
· afstand til den nærmeste adresse i bruttogruppen er mere end 500 m og afstand til nærmeste adresse med eksisterende dækning på mindst 1 Gbit/s download via en fastnetforbindelse er mere end 100 m.
En tilskudssøgende adresse får point i kriterie 2 ud fra følgende skema:
	Vejafstand til nærmeste adresse i bruttogruppen
	Point

	Afstand under 600 m
	0

	600 m – 699 m
	10

	700 m – 799 m
	20

	800 m – 899 m
	30

	900 m – 999 m
	40

	1000 m – 1099 m
	50

	1100 m – 1199 m
	60

	1200 m – 1299 m
	70

	1300 m – 1399 m
	80

	1400 m – 1499 m
	90

	Afstand på 1500 m eller længere
	100



Afstande opgøres således, at der tages højde for vejføringen mellem de enkelte adresser.
I det følgende beskrives, hvilken metode Digitaliseringsstyrelsen anvender til at beregne vejafstande mellem adresser.
Beregningsmetode
Der foretages dels en beregning af en adresses afstand til nærmeste adresse i bruttogruppen og dels en beregning af en adresses afstand til nærmeste adresse, der allerede er dækket af bredbånd med en downloadhastighed på mindst 1 Gbit/s.
Digitaliseringsstyrelsen benytter data fra Danmarks Adresseregister (DAR), hvor adresserne er kortlagt. Til beregningen benyttes adressernes ”adgangspunkt” og ”vejpunkt”.
En adresses adgangspunkt ligger typisk i adressens hovedbygning.[footnoteRef:9] [9:  Du kan læse mere om en adresses adgangspunkt i kapitel 10 i Klimadatastyrelsens Vejledning i adressereglerne.] 

En adresses vejpunkt ligger ud for adressen på den nærmeste vej, hvorfra der er adgang til adressen med bil.[footnoteRef:10]  [10:  Du kan læse mere om en adresses vejpunkt i kapitel 11 i Klimadatastyrelsenss Vejledning i adressereglerne.] 

Motorveje indgår ikke i vurderingen af vejføringen mellem to adresser.
Beregning af afstand fra en adresse til nærmeste adresse i bruttogruppen
Afstanden måles fra adressens adgangspunkt til adressens vejpunkt via vejnettet til nærmeste adresse i bruttogruppens vejpunkt til denne adressens adgangspunkt. 
B

[image: Hjem med massiv udfyldning][image: Hjem med massiv udfyldning]Grå og orange adresser er en del af bruttogruppen.
Afstanden mellem adresse A og B måles fra Adressepunkt A til Vejpunkt A til Vejpunkt B til Adressepunkt B. 
I dette tilfælde er afstanden 486 m
Adressepunkt B
Vejpunkt A
Adressepunkt A
A
Vejpunkt B

Beregning af afstand fra en adresse til nærmeste adresse, som allerede er dækket med mindst 1 Gbit/s downloadhastighed
Afstanden måles fra adressens adgangspunkt til adressens vejpunkt via vejnettet til nærmeste dækkede adresses vejpunkt. 
[image: Hjem med massiv udfyldning][image: #Decorative]Grå og orange adresser er en del af bruttogruppen. Hvid/grøn adresse har dækning over 1 Gbit/s download
Afstanden mellem adresse A og adresse C måles fra Adressepunkt A til Vejpunkt A til Vejpunkt C. 
I dette tilfælde er afstanden 85 m


C
Adressepunkt C
Vejpunkt C
Vejpunkt A
Adressepunkt A
A


Afstanden til eksisterende dækning måles alene til nærmeste dækkede adresses vejpunkt. Infrastrukturen, som føres ind til adressens bygning, er placeret ude i vejen. Eventuel videreudbygning fra den eksisterende infrastruktur vil ske fra vejen. Det er derfor afstanden til infrastrukturen, som er relevant – ikke afstanden til adressens bygning.
Tidspunkt for afstandsberegning
Der foretages en afstandsberegning inden Bredbåndspuljens åbning, som vil danne baggrund for kortlægningen af adresser, der kan søge tilskud.






Informa-tion


Du modtager information i Digital Post om muligheden for at søge om tilskud.


Annon-cering


Du slår din adresse op på Bredbåndkortet.


Afgørelser


Ansøgning indsendes via Tilskudsportalen (du aftaler med udbyderen, hvem som sender ansøgningen).


Digitaliseringsstyrelsen sagsbehandler alle indkomne ansøgninger.


Vær opmærksom på, at vi skal kunne få fat i dig, hvis vi har spørgsmål til ansøgningen.


Afgørelse træffes og udsendes.


Du sætter dig ind i vilkårene for puljen og ansøgningsprocessen på Digitaliserings-styrelsens hjemmeside og vejledningens afsnit 2.


Fra Bredbåndskortet tilmelder du dig muligheden for at modtage et tilbud fra en bredbåndsudbyder ved at annoncere din adresse. Bemærk den korte frist. 


Sags-behandling


Ansøgning


Udbyder-aftale


Interesserede udbydere kan tage kontakt til dig. Det er en forudsætning, du får et tilbud.


I indgår aftale om at ansøge om tilskud til et konkret projekt. 


Du undersøger muligheden for et eventuelt bidrag fra din kommune.

Ansogningsblanket til Bredbandspuljen 2026
‘Skal udfyldes af anseger og indsendes sammen med ansogning via Tiskudsportalen

Al felter skal udfyldes.

Ansgringen vedrarer adressen

Adressen har vasret annonceret pa Digitaliseringsstyrelsens hjemmeside med
seneemasmaner [

Adresseejer/lejer

Jeg bekrasfter, atjeg er ejer eller lejer af den adresse, der seges fiskud til, og at jeg ikke har kendskab ti, at
‘adressen er daskket med fast bredband (kablet elle fast tradlast) med hastigheder pa mindst 100 Mbit's eller
‘med mobitt bredband pa mindst 600 Mbit's — elle forventes at blive et inden for de naeste 3 ar.

Hivis man anseger om tiskud fra pullen mod bedre vidende, kan konsekvensen veere, at projektetstiskud bortfalder.

Jeg er indforstet med:

« Atjeg binder mig tl at bidrage med kr.inkl. moms i egenbetaling

« Atder opszettes udstyr i bredbénd pa min adresse, inkl. et tislutningsstik i huset. Dette kan blandt
‘andet indebzere nedgravning af kabler pa min grund

« Atudbyder sager om tiskud fra Bredbandspuljen 2026 pa mine vegne

Adresseejer - Dato og underskrift

